title: Luonnonkosmetiikka

text: Ranskalaisen Cosmebion merkinnät ovat sininen Charte Cosmebio-Cosmetique ECO tai vihreä Charte Cosmebio-Cosmetique BIO -merkintä, jotka pohjautuvat Ecocertin vaatimuksiin. BIO-merkin vaatimuksia ovat: vähintään 95 % tuotteen raaka-aineista on peräisin luonnosta ja vähintään 95 % kasviraaka-aineista on luomuviljeltyjä, ja tuotteen kaikista raaka-aineista vähintään 10 % on luomuviljeltyjä. ECO-merkin vaatimuksia ovat: vähintään 95 % tuotteen raaka-aineista on peräisin luonnosta ja vähintään 50 % kasviraaka-aineista on luomuviljeltyjä, ja tuotteen kaikista raaka-aineista vähintään 5 % on luomuviljeltyjä. Sekä BIO- että ECO-merkityn tuotteen raaka-aineista korkeintaan 5 % saa olla synteettisiä.


title: Luonnonkosmetiikka

text: Soil Association on brittiläinen luomumaatalousalan järjestö, joka sertifioi myös muita kuin kosmetiikkatuotteita, esimerkiksi tekstiilejä. Se myöntämä sertifikaatti on "Soil Association Organic Standard". Tuotetta voi kutsua luonnonmukaiseksi eli "organic", jos 95 % ainesosista on luomutuotettuja. Vettä ei lasketa mukaan. Muuten tuotteeseen on merkitty, kuinka monta prosenttia se sisältää luomutuotettuja raaka-aineita. Joidenkin tuotteiden kohdalla prosenttiosuus ei voi olla kovin suuri, sillä esimerkiksi pesevät aineet eli tensidit voivat olla peräisin luonnosta mutta eivät luomutuotantoa.


title: Luonnonkosmetiikka

text: Belgialainen, voittoa tavoittelematon Biogarantie-organisaatio aloitti toimintansa 1980-luvulla. Biogarantie-merkkiä myönnetään luonnonmukaisen maatalouden tuotteille, kuten elintarvikkeille, tekstiileille ja kukille. Organisaatio kehitti 2000-luvun alussa Ecogarantie-merkin kosmetiikalle ja puhdistusaineille. Kriteeristöön kuuluu muun muassa luomutuotanto, biohajoavuus ja myrkyttömyys vesieliöstölle. Merkin saamiseksi tutkimuksia suorittavat riippumattomat organisaatiot Certisys ja Integra.


title: Luonnonkosmetiikka

text: Italialainen AIAB (Associazione Italiana per l'Agricultura Biologica) on myös luomualan järjestö, joka aloitti kosmetiikan sertifioinnin vuonna 2005. AIAB-sääntöjen mukaan kasviraaka-aineiden täytyy olla luomutuotettuja, jos niitä on Italiassa saatavilla.


title: Luonnonkosmetiikka

text: NaTrue on vuonna 2007 perustettu luonnonkosmetiikkayritysten yhteenliittymä (European Natural and Organic Cosmetics Interest Grouping E.E.I.G), jonka NaTrue-merkkiä voivat kaikki luonnonkosmetiikan valmistajat hakea. NaTrue-järjestö on voittoa tavoittelematon ja sen kriteeristö ovat julkisesti saatavilla.


title: Luonnonkosmetiikka

text: NaTrue-merkki sisältää kolme, tähdillä merkittyä tasoa: Yksi tähti merkitsee luonnonkosmetiikkaa, kaksi tähteä luonnonkosmetiikkaa, joka sisältää luomulaatuisia aineita ja kolme tähteä luomukosmetiikkaa. Vettä ei lasketa mukaan raaka-aineiden kokonaismäärään.


title: Luonnonkosmetiikka

text: Sertifikaatti-logon lisäksi luonnonkosmetiikkatuotteista löytyy usein muitakin logoja.


title: Luonnonkosmetiikka

text: Testattu ilman eläinkokeita -standardiin liittyvä Leaping Bunny - Cruelty Free -loikkiva kani -logo on Coalition for Consumer Information in Cosmetics'in (CCIC) myöntämä merkki, joka takaa, ettei tuotetta tai sen ainesosia ole testattu eläinkokein. Joissakin tuotteissa taas voi lukea "Not animal tested" eli ei testattu eläinkokein.


title: Luonnonkosmetiikka

text: Demeter on kansainvälinen biodynaamisen viljelyn laatumerkki. Myös kosmetiikkatuote voi saada luvan Demeter-merkintään, jos sen raaka-aineista on vähintään 90 % Demeter-tuotannosta. Jos tuotteen raaka-aineista kaikkia ei ole saatavana Demeter-sertifioituina, voi tuotteen pakkauksessa silloin lukea, että tuote sisältää 66–90 % Demeter-tuotettuja raaka-aineita. Tuotteessa ei kuitenkaan saa käyttää Demeter-logoa, jollei tuote täytä jonkun Demeter Internationalin hyväksymän (esimerkiksi BDIH, Ecocert, NaTrue) luonnonkosmetiikka-standardin ehtoja.


title: Luonnonkosmetiikka

text: Fair Trade -reilunkaupan merkki voi olla esimerkiksi tuotteessa, jonka pääainesosa, vaikkapa ruokosokeri, on peräisin reilun kaupan tuotannosta, mikä ei tarkoita luomua.


title: Luonnonkosmetiikka

text: Vegan Societyn myöntämä Vegan-kukkalogo takaa, ettei tuotteessa ole käytetty mitään eläinperäisiä valmistusaineita. Valmistaja on voinut merkitä tuotteeseen kuitenkin jollakin muulla merkillä tai tekstillä, että tuote on vegaaninen. Merkintä tai logo helpottaa vegaaneja löytämään itselleen sopivan tuotteen; mutta vaikka mitään merkintää ei tuotteessa olisi, saattavat valmistusaineet silti olla täysin vegaanisia.


title: Luonnonkosmetiikka

text: Luonnonkosmetiikan perusajatus on se, että ihonhoitotuotteissa ei pitäisi olla ärsytystä aiheuttavia ainesosia tai ihmiselle, luonnolle, vesistöille ja eliöstölle haitallisia tai vaarallisia kemikaaleja. Luonnonkosmetiikan testausta eläinkokein ei sallita, ja tuotteiden täytyy olla mahdollisimman hyvin luonnossa hajoavia. Ei ole silti taattua, etteivät luonnonkosmetiikan raaka-aineet aiheuttaisi yksilöllisesti allergista reaktiota tai ärsytystä tai että ne olisivat täysin haitattomia.


title: Luonnonkosmetiikka

text: Joidenkin synteettisten aineiden haitallisuudesta on myös esitetty kiistanalaista tutkimustietoa. Yksi kiistanalaisista aineryhmistä on esimerkiksi parabeenit. Joidenkin tutkimusten mukaan parabeenit kulkeutuvat kudoksiin ja voivat esimerkiksi aiheuttaa rintasyöpää; mutta on myös tutkimuksia, joiden mukaan tätä ei voida varmuudella osoittaa.


title: Luonnonkosmetiikka

text: Luonnonkosmetiikan johtavia ajatuksia on kuitenkin se, että jos syntyy pienikin epäilys siitä, että jokin raaka-aine saattaa olla yleisesti ärsyttävä tai haitallinen, sitä ei käytetä. Esimerkkinä on auringonsuojavoiteiden kemialliset UV-suodattimet. Synteettisten UV-suoja-aineiden on epäilty olevan hormonihäiritsijöitä. Vuoden 2008 alussa julkisti italialainen Anconan polytekninen yliopisto tutkimuksen, jossa todettiin kemiallisten UV-suodattimien uhkaavan koralliriuttoja.


title: Nro. 13

text: Nro. 13 on suomalaisen rap-artisti Lasse K:n vuonna 2006 Firma Recordsin kautta julkaistu albumi. Lasse K julkaisi albumin käyttäen nimeä "L Ketterä".


title: SalaisuukSieni maailma

text: SalaisuukSieni maailma on rap-artisti Dr. Sykerön esikoisalbumi, joka julkaistiin 14. heinäkuuta 2010 Firma Recordsin ja XO Recordsin kautta.


title: Dr. Sykerö

text:
Dr. Sykerö on Järvenpäästä kotoisin oleva rap-artisti. Hänen ensimmäinen studioalbuminsa "SalaisuukSieni maailma" julkaistiin Firma Recordsin ja XO Recordsin kautta heinäkuussa 2010. Toinen albumi "Uusi huominen" julkaistiin 26. lokakuuta 2012. Kolmas soolo levy, Oikein On Oikein, ja Väärin On Väärin julkaistiin kesäkuussa 2016 Makeway Soundsin kautta.
Synkkää Tietä


title: Dakota (etunimi)

text: Dakota on etunimi, joka on yleinen erityisesti Yhdysvalloissa. Se on käytössä sekä miehillä että naisilla. Nimi viittaa Mississippin yläjuoksun dakota-intiaaneihin; dakotan kielessä nimi tarkoittaa ystäviä tai liittolaisia.


title: Dakota (etunimi)

text: Suomessa Dakota-nimisiä on noin 10–30, ja he ovat enimmäkseen naisia. Vanhimmat ovat 1980–1990-luvuilta.


title: Carlos Cuéllar

text: Carlos Javier Cuéllar Jiménez (s. 23. elokuuta 1981 Madrid, Espanja) on espanjalainen jalkapalloilija. Hän on luontaiselta pelipaikaltaan keskuspuolustaja, mutta on pelannut myös oikeana laitapuolustajana.


title: Carlos Cuéllar

text: Cuéllar edusti uransa alkuvaiheilla paikallisjoukkueita Pegasoa ja San Federicoa, kunnes hän teki sopimuksen Tercera Divisiónissa pelanneen Calahorran kanssa. Hän pelasi joukkueessa vuoden ja vaihtoi tämän jälkeen kaksi sarjatasoa korkeammalla pelanneeseen Numanciaan.


title: Carlos Cuéllar

text: Cuéllar pelasi kaksi kautta sorialaisseurassa, ja niistä varsinkin jälkimmäinen sujui hänen osaltaan hyvin. Kaudeksi 2003–2004 hän siirtyi pääsarjaseura Osasunaan. Hän kuului Javier Aguirren valmentaman ryhmän luottopelaajiin, kun se selvisi kauden 2004–2005 Copa del Reyn loppuotteluun ja sijoittautui sarjassa neljänneksi. Tämän myötä joukkue pääsi myös karsimaan seuraavan kauden 2006–2007 Mestarien liigaan paikasta.


title: Carlos Cuéllar

text: Osasuna selvitti tiensä lopulta UEFA Cupiin ja eteni siinä aina välieriin saakka. Cuéllar pelasi turnauksessa seitsemässä ottelussa ja teki niissä kaksi maalia, joista nimekkäimmän ottelussa saksalaista Bayer Leverkusenia vastaan. Maalin syntyaika oli turnauksen nopein kyseisellä kaudella.


title: Carlos Cuéllar

text: Kesäkuussa 2007 skotlantilaisseura Rangers teki kaksi ostotarjousta hänestä, mutta Osasuna hylkäsi molemmat. Lopulta 5. heinäkuuta 2007 siirron yksityiskohdista päästiin yhteisymmärrykseen, ja näin hän siirtyi Rangersiin 2,37 miljoonan punnan siirtokorvauksella. Cuéllar teki joukkueen kanssa nelivuotisen sopimuksen, ja hänen viikkopalkaksi ilmoitettiin 15 000 puntaa. Virallisen ensiesiitymisensä joukkueessa hän teki 31. heinäkuuta 2007 ottelussa Zetaa vastaan. Hyvin sujuneen alkukauden jälkeen hänet palkittiin "kuukauden pelaajana" elokuussa 2007. Hän teki ensimmäisen maalinsa joukkueessa 1. syyskuuta 2007 ottelussa Gretnaa vastaan.


title: Carlos Cuéllar

text: Cuéllar jatkoi hyviä otteitaan myös kauden kuluessa, mutta tuli ulosajetuksi kentältä punaisella kortilla, jonka hän sai estettyään kädellään Celtic-pelaaja Shunsuke Nakamuran laukauksen menemästä maaliin. Tuloksena oli rangaistuspotku, jonka maalivahti Allan McGregor onnistui torjumaan. Onnistuneen kauden päätteeksi Cuéllar palkittiin sarjan parhaana pelaajana. Seuraavan kauden 2008–2009 avausottelussa hän loukkaantui ja vain päiviä myöhemmin hän siirtyi Aston Villaan. Kaikki kilpailut mukaan lukien Cuéllar pelasi Rangersissa 65 ottelua, joka oli seuran yhden kauden ennätys.


title: Carlos Cuéllar

text: 12. elokuuta 2008 Aston Villa vahvisti hankkineensa Cuéllarin nelivuotisella sopimuksella, ja siirtokorvauksena hänestä maksettiin 7,8 miljoonaa puntaa. Hän sai pelinumerokseen 24, joka oli sama kuin aikaisemmassa joukkueessa. Hän teki virallisen ensiesiintymisensä joukkueessa 18. syyskuuta 2008 UEFA Cupin ottelussa bulgarialaista Liteks Lovetšia vastaan. Ensimmäisen ottelunsa Valioliigassa hän pelasi 21. syyskuuta 2008 West Bromwichia vastaan. Hän pelasi suurimman osan ensimmäisestä kaudestaan oikean laitapuolustajan paikalla Curtis Daviesin ja Martin Laursenin toimiessa keskuspuolustajina.


title: Carlos Cuéllar

text: Kaudella 2009–2010 hän teki ensimmäisen maalinsa joukkueessa 7. marraskuuta 2009 ottelussa Boltonia vastaan. Toisen maalinsa hän teki 10. helmikuuta 2010 Manchester Unitedia vastaan.


title: Carlos Cuéllar

text: Cuéllar siirtyi ilmaisella siirrolla Sunderlandiin kahden vuoden sopimuksella heinäkuussa 2012. Kauden 2013-2014 päätteksi seura ei tarjonnut hänelle uutta sopimusta. Elokuussa 2014 hän kirjoitti yhden vuoden mittaisen sopimuksen Norwich Cityn kanssa ja debytoi viikkoa myöhemmin liigacupin pelissä, jossa hän epäonnekseen teki myös oman maalin.


title: Fred M. Wilcox

text: Fred McLeod Wilcox (22. joulukuuta 1907 – 23. syyskuuta 1964) oli yhdysvaltalainen elokuvaohjaaja. Hän työskenteli useita vuosia Metro-Goldwyn-Mayerille ja ohjasi sci-fi-klassikon "Kielletty planeetta" (1956), mutta myös elokuvan "Lassie palaa kotiin", klassisen perhe-elokuvan, joka valittiin 1993 Yhdysvaltojen Kongressin kirjaston elokuvarekisteriin, National Film Registryyn.


title: Samuli Saarela

text: Samuli Saarela (s. 17. maaliskuuta 1988) on suomalainen pyöräsuunnistaja ja nelinkertainen maailmanmestari. Seuratasolla hän edustaa Kokkolan Suunnistajia.


title: Samuli Saarela

text: Viimeisenä juniorivuotenaan 2008 Saarela voitti nuorten MM-kultaa viestistä ja MM-pronssia sprintistä ja pitkältä matkalta. Farumin ja Kööpenhaminan EM-kilpailuissa 2009 hän sijoittui keskimatkalla neljänneksi. Samana vuonna Ben Shemenin MM-kilpailuissa hän voitti viestipronssia joukkuetovereinaan Tuukka Turkka ja Juho Saarinen sekä sijoittui sprintissä yhdeksänneksi. Montalegressa 2010 hän voitti keskimatkan maailmanmestaruuden. Vicenzassa 2011 hän saavutti MM-kultaa keskimatkalla ja pitkällä matkalla sekä pronssia viestissä. EM-kisoissa 2011 Venäjällä Saarela oli toinen keskimatkalla. MM-kisoissa 2012 Unkarissa Saarela voitti taas MM-kultaa keskimatkalla.


title: Tuulinen päivä

text: Tuulinen päivä on Eino Ruutsalon ohjaama elokuva vuodelta 1962. Elokuva oli Ruutsalon toinen pitkä ohjaus. Esikoinen "Hetkiä yössä" valmistui 1961. Elokuva kertoo Kirstistä, joka tulee Helsinkiin etsimään rakastettuaan.


title: Tuulinen päivä

text: "Ilta-Sanomien" Timo Malmi piti vuonna 2010 Ruutsalon Antonioni-vaikutteista elokuvaa kunnianhimoisen modernina mutta toivottoman teennäisenä.


title: Hetkiä yössä

text: Hetkiä yössä on Eino Ruutsalon esikoisohjaus vuodelta 1961.


title: Hetkiä yössä

text: Elokuvaa on luonnehdittu symbolistiseksi kohtalondraamaksi.


title: Hetkiä yössä

text: Yrjö Tähtelää lukuun ottamatta muut näyttelijät ovat harrastelijoita. Cisse Häkkisellä oli elokuvassa pieni osa (nimellä Christer Häkkinen) poikana puussa, kuten myös Ruutsalon pojalla Juha Ruutsalolla.


title: Hetkiä yössä

text: Elokuva esitettiin Jyväskylän kulttuuripäivillä, ja sen jälkeisessä arviossaan nimimerkki h. ("Keskisuomalainen") totesi, että se ”poikkeaa rakenteellisesti täysin ns. story-elokuvista, sillä se liikkuu impulssien, assosiaatioiden ja symboolien varassa”. Arvostavasti elokuvaan suhtautui Lassi Nummi ("Uusi Kuvalehti"), joka painotti sitä, että elokuva on ”vakavasti otettava taiteellinen yritys, jonka kömpelyydet [- -] eivät saa estää meitä näkemästä sen ansioita”. Juhani Lindström ("Helsingin Sanomat") huomauttaa, että onneksi Kristus-hahmo-aiheet kuuluvat elokuvan historiaan. Moitteiden jälkeen hän antaa Ruutsalolle kiitosta kuvaustyöstä ja toteaa, että tämä käyttää Helsinkiä tehokkaasti hyväkseen, mutta huomauttaa vielä, että ”Ruutsalon Helsinki muistuttaa epäilyttävästi Pariisia”. Valma Kivitie ("Elokuva-Aitta") ei nähnyt kuvauksessa ansioita, eikä Tähtelää lukuun ottamatta myöskään näyttelijätyössä.


title: Johnny Cecotto, Jr.

text: Johnny Amadeus Cecotto tunnetaan myös nimellä Johnny Cecotto, Jr (s. 9. syyskuuta 1989 Augsburg, Länsi-Saksa) on saksalaissyntyinen venezuelalainen moottoriurheilija. Hän on kilpailut vuodesta 2009 lähtien GP2-sarjassa. Hänen isänsä on entinen F1-kuljettaja ja moottoripyöräilyn maailmanmestari Johnny Cecotto. Hänen nuorempi veljensä Jonathan on myös moottoriurheilija.


title: Johnny Cecotto, Jr.

text: Cecotto on kilpaillut myös Formula BMW-, Formula Renault-, Formula 3- ja International Formula Master -sarjoissa. Cecotto debytoi GP2-sarjassa kaudella 2009 DPR-tallissa. Hän ei saavuttanut pisteitä. Kaudella 2010 Cecotto kilpaili Trident-tallissa. Hän saavutti ensimmäiset pisteensä ajaen neljänneksi monacon sprinttikilpailussa. Muissa kilpailuissa hän ei saavuttanut pisteitä ja hänet korvattiin Edoardo Piscopolla Italian kilpailusta alkaen. Cecotto kilpaili myös Aasian GP2-sarjassa kaudella 2009–10, mutta hänet korvattiin jo avauskilpailun jälkeen Dani Closilla. Cecotto jatkoi GP2:ssa kaudella 2011 Ocean Racing Technology -tallissa saavuttamatta pisteitä.


title: Johnny Cecotto, Jr.

text: Hän jatkoi sarjassa myös kaudella 2012 Barwa Addax Teamissä. Hän otti ensimmäisen GP2-voittonsa Monacon pitkässä kilpailussa lähdettyään paalupaikalta. Cecotto voitti myös Saksan pitkän kilpailun tallin tehtyä rohkean päätöksen lähteä kilpailuun kuivan kelin renkailla märällä, kuivuvalla radalla. Cecotto saavutti kauden aikana myös kaksi kakkossijaa ja yhden nopeimman kierroksen sijoittuen loppupisteissä yhdeksänneksi. Vuonna 2013 Cecotto siirtyi Arden-talliin. Hän saavutti yhden paalupaikan ja 41 pistettä sijoittuen sarjan 16:ksi. Vuonna 2014 Cecotto jatkoi jälleen sarjassa. Hän saavutti kaksi voittoa ja yhden paalupaikan sijoittuen sarjassa viidenneksi.


title: Johnny Cecotto, Jr.

text: Vuonna 2015 Cecotto siirtyi Auto GP -sarjaan. Cecotto palasi kesken kauden GP2-sarjaan ajaen ensin neljä kilpailua Hilmer Motorsport -tallissa ja myöhemmin kaksi kilpailua Carlin -tallissa ja kaksi kilpailua Trident -tallissa. Hän ei saavuttanut pisteitä. 2016 Cecotto teki jälleen paluun GP2-sarjaan ajaen neljä kilpailua Rapaxilla. Cecotto ajoi Abu Dhabin sprinttikilpailussa toiseksi. Cecotto keräsi kaiken kaikkiaan 18 pistettä. Hän jatkaa Rapaxilla myös kaudella 2017.


title: Valkokulmamaluri

text: Valkokulmamaluri ("Calamanthus cautus") on Australian eteläosissa tavattava tiaismalureihin kuuluva varpuslintu.


title: Valkokulmamaluri

text: Kooltaan valkokulmamaluri on 12–14 cm. Selästään valkokulmamaluri on väriltään ruskea ja niska sekä pää ovat harmaammat. Valkoiset silmäkulmajuovat erottuvat selkeästi. Siipien kainalot ja perä ovat väriltään ruosteenruskeat ja siivissä on myös valkoista. Vatsa on koiraalla valkoinen ja siinä on mustia raitoja. Naarasvalkokulmamaluri eroaa koiraasta vatsansa kellertävän värityksen perusteella ja nuorella linnulla ei vatsassa on viiruja lainkaan. Valkokulmamalurin voi sekoittaa ulkonäöltään punaperämaluriin ("Calamanthus pyrrhopygius"), jolta kuitenkin puuttuu valkoinen laikku siivistä.


title: Valkokulmamaluri

text: Valkokulmamalurin elinympäristö ulottuu Länsi-Australian osavaltion eteläosista itään päin aina Uuden Etelä-Walesin osavaltioon asti. Lisäksi lintua tavataan Kangaroo Islandilta. Lajin elinympäristöä ovat malleemetsät ja pensaikot. Toisinaan valkokulmamaluria tavataan myös kumipuumetsien tiheiköissä ja vielä harvemmin malleemetsien läheisyydessä kasvavissa eukalyptusmetsissä. Laji on koko Australiassa elinvoimainen, mutta se on harvinaistunut Uuden Etelä-Walesin alueella elinympäristöjen häviämisen vuoksi ja luokitellaan siellä vaarantuneeksi.


title: Valkokulmamaluri

text: Valkokulmamalurit liikkuvat yksin tai pareittain. Laji on melko arka ja viettää piileskelevää elämää tiheikköjen suojissa. Linnun ravinnosta pääosan muodostavat hyönteiset, kuten perhoset, kovakuoriaiset, torakat ja heinäsirkat. Lisäksi laji voi syödä myös siemeniä. Ruokansa valkokulmamaluri etsii maasta lehtiaineksen tai aluskasvillisuuden joukosta sekä kaatuneiden puiden rungoista.


title: Valkokulmamaluri

text: Valkokulmamalurin pesimäkausi kestää kesäkuusta elokuulle. Kupolimainen pesä rakennetaan kasvimateriaaleista maahan.


title: Rannikkomaa

text: Rannikkomaa () oli 1849–1918 toiminnassa ollut Itävallan kruununmaa eli ruhtinassuvun perintömaa. Siihen kuuluivat Gorizia (saks. Görz), Gradisca, Istria ja Trieste. Hallintopaikka ja aluetta johtaneen käskynhaltijan asuinpaikka oli Triestessä.


title: Perintövuokra

text: Perintövuokra oli ajallisesti rajoittamattoman vuokraoikeuden sisältävä maanvuokrasopimus, joka siirtyi perintönä vuokramiehen perillisille. Nimitys tarkoitti myös sellaista vuokrasuhdetta ja vuokraoikeutta. Tällaista vuokramaata voitiin käyttää maanviljelyn harjoittamiseen tai rakennuksen maapohjaksi.


title: Perintövuokra

text: Perintövuokra () käsitettiin roomalaisessa oikeudessa esineoikeudelliseksi, kun taas määräaikainen vuokra oli saamisoikeudellinen. Saksassa säädettiin 1900 laki, joka kielsi uusien perintövuokrasopimusten teon, mutta voimassaolleet sopimukset jäivät voimaan. Sallittuja olivat kuitenkin sopimukset, joilla luovutettiin maata rakennus- ja asumistarkoituksiin. Venäjällä säädettiin 1912 laki perintövuokrasta, jossa vuokra-aika sai olla 36–99 vuotta.


title: Perintövuokra

text: Suomessa ei varhaisina aikoina ollut oikeudellisia määräyksiä maan omistajan ja uudisraivaajan oikeudellisista suhteista, kun kylien metsämaita otettiin viljelyskäyttöön. Vapaata maata oli vielä kylliksi ja valtaajan oikeus siirtyi perintönä hänen jälkeläisilleen. Vuoden 1734 lain rakennuskaaren 19 luvussa on säännöksiä tällaisesta valtauksesta. Tilanosan perintövuokra tuli mahdolliseksi 1767 annetun kuninkaallisen kiellon ansiosta. Sen mukaan perillinen sai perintöosan sijaan perustaa torpan (perintötorpan) talon ulkotiluksille. Perintötorppien perustaminen kiellettiin 1800 annetulla asetuksella. Käytännössä tällaisen torpan haltijan oikeuksien kestoksi alettiin katsoa 50 vuotta eli yhtäkauan kuin pisin vuokrakausi. Vuonna 1864 annettu asetus tilusten lohkomisesta ja vuokraehdoista määräsi perinnönjaon tehtäväksi tila lohkomalla tai palstoittamalla.


title: Aarne Forsman

text: Aimo Aarne Anton Forsman (8. marraskuuta 1884 Oulu – 22. lokakuuta 1921 Haapamäki) oli suomalainen valokuvaaja.


title: Aarne Forsman

text: Oulussa syntynyt Forsman kävi kuusi luokkaa Oulun lyseota. Aarnen isä Anton Oskar Forsman oli toiminut kyseisen lukion rehtorina. Aarne Forsman muutti vuonna 1902 Keuruulle, jossa pääsi harjoittelijaksi Suomen Valtion Rautateiden palvelukseen. Kuuden vuoden harjoittelun jälkeen Forsman nimitettiin rautatiesähköttäjän virkaan Kannuksen rautatieasemalle. Kannuksesta hän siirtyi sähköttäjäksi Orismalan asemalle 1919. Lokakuun 22. päivä 1921 Forsman siirtyi uuteen virkaan Haapamäen asemalle. Samana päivänä hänet kuitenkin murhattiin Haapamäellä. Murhan tekijästä tai motiivista ei ole säilynyt tietoja.


title: Aarne Forsman

text: Varsinaisen päivätyönsä ohella Forsman toimi kiertävänä valokuvaajana lähinnä Oulun ja Keuruun seuduilla. Valokuvia on säilynyt yli 700 vuosilta 1903-1920.


title: Estadio Olímpico Atahualpa

text: Estadio Olímpico Atahualpa on monikäyttöinen urheilustadion Quiton kaupungissa Ecuadorissa. Stadion on lähinnä jalkapallo käytössä. Stadionin kapasiteetti on 40 948 ja stadion on nimetty inkahallitsija Atahualpan mukaan.


title: Anne Aallonen

text: Anne Aallonen (s. 15. heinäkuuta 1967 Lahti) on suomalainen tennispelaaja. Parhaimmillaan hän sijoittui tenniksen maailmanlistalla kaksinpelissä sijalle 179 lokakuussa 1989 ja nelinpelissä sijalle 116 elokuussa 1990. Nelinpelissä hän voitti yhdeksän ITF-turnausta. Hän voitti tenniksen Suomen mestaruuden ulkokentillä kaksinpelissä vuosina 1984 ja 1986, nelinpelissä 1983–1989 ja sekanelinpelissä 1986, 1988 ja 1989 sekä sisäkentillä kaksinpelissä vuosina 1986 ja 1988 ja nelinpelissä 1983, 1987, 1991 ja 1992.


title: Anne Aallonen

text: Fed Cupissa Aallonen edusti Suomea 20 maaottelussa vuosina 1985–1992 ja Hongkongia neljässä maaottelussa vuonna 1999.


title: Isosilta (Valkeakoski)

text: Isosilta on silta Valkeakosken kaupungin keskustassa. Se sijaitsee Valkeakosken kanavan itäpuolella ja ylittää Apianlahden länsiosan. Silta on osana Seututie 310:tä ja Sääksmäentietä, jotka ovat kummatkin pääväyliä. Isosilta on keskustan pääsilta. Toinen silta, "Putaansilta" on kevyen väylän silta. Valkeakosken kaupungintalo sijaitsee Isonsillan eteläpäässä tien länsipuolella.


title: Kuopion Sisu-Veikot

text: Kuopion Sisu-Veikot oli vuosina 1923–2011 toiminut kuopiolainen yleisurheiluseura. Seuraa edustivat kestävyysjuoksussa mm. Hannu Okkola, Vesa Laukkanen ja Pertti Miettinen. Hannu Okkola, Pertti Miettinen ja Vesa Laukkanen saavuttivat estejuoksussa Suomen mestaruuksia. Pikajuoksupuolella maineikkaimmat nimet olivat Juhani Tiihonen ja Tapani Turunen,


title: Kuopion Sisu-Veikot

text: Sisu-Veikot lakkautettiin vuonna 2011, kun seuran toiminta ja Kuopion NMKY:n yleisurheilujaosto yhdistettiin Kuopion Reippaaksi.


title: Nufenensola

text: Nufenensola (, ) on alppisola Sveitsissä, Wallisin ja Ticinon kantonien rajalla. Sola sijaitsee Lepontisilla Alpeilla. Sen korkeus merenpinnan tasosta on 2 480 metriä.


title: Nufenensola

text: Solaan päättyy sen itäpuolella Val Bedretton laakso, jonka pohjalla virtaa Ticinojoki. Solan luoteispuoli laskee kohti Rhônen laaksoa. Solan kautta kulkee maantie ticinolaisesta Airolosta valais’laiseen Ulricheniin, joka sijaitsee Obergomsin kunnassa.


title: Sustensola

text: Sustensola () on Urin Alpeilla Sveitsissä Bernin ja Urin kantonien rajalla sijaitseva sola. Solan korkeus merenpinnan tasosta on 2 224 metriä. Se yhdistää kaksi laaksoa, läntisemmän Gadmentalin ja itäisemmän Meientalin.


title: Sustensola

text: Solan kautta kulkee valtatie 11 (H11) eli Sustenstrasse. Tie on talvisin suljettu. Viime vuosina katkos on kestänyt säätilanteesta riippuen noin seitsemän kuukautta, yleensä marraskuun alusta kesäkuun alkuun. Vuonna 2010 solatie suljettiin 18. lokakuuta.


title: Ulrika Bengts

text: Ulrika Bengts (s. 1962) on suomenruotsalainen elokuva- ja teatteriohjaaja. Hän on ohjannut kymmenkunta lyhytelokuvaa, tv-sarjaa ja dokumenttia. Vuonna 2011 sai ensi-iltansa hänen ensimmäinen kokoillan elokuvansa "Iris". Vuonna 2008 Hangon teatteritreffien Antonia-palkinto jaettiin Ulrika Bengtsin ohjaamalle teatteriesitykselle "Vittra".


title: Ulrika Bengts

text: Bengts on opiskellut elokuvaa Tukholmassa Dramatiska institutetissa.


title: Kriketin Euroopan-liiga 2010

text:
Euroopan liigan 1.divisioona pelattiin Jerseyssä 13.-19.heinäkuuta. Jersey onnistui voittamaan ensimmäisen Euroopan mestaruutensa.
Samaan aikaan pelattiin 2.divisioonan turnaus Guernseyssä. Myös se päättyi kotijoukkueen voittoon.


title: Kriketin Euroopan-liiga 2010

text: Saksa sai paikan Kriketin maailmanliigan 8. divisioonassa.


title: Prinsessa Kaguya

text: Prinsessa Kaguya () on japanilainen kansansatu. Se kertoo pienestä prinsessasta, jonka lapseton bambunhakkaaja löytää bamburuo’on solmukohdan sisältä. Tytön hiukset hohtavat kuin kuunvalo. Adoptiovanhempien huomassa hänestä kasvaa kaunis neitonen, ja pian viisi prinssiä haluaa kosia häntä. Prinsessa ei huoli heistä yhtäkään, ja päästäkseen eroon heistä hän antaa heille mahdottomia tehtäviä suoritettavaksi. Prinssien epäonnistuttua itse keisari kosii Kaguyaa. Silloin prinsessa paljastaa, että hän ei ole kotoisin maan päältä, ja joutuu palaamaan taivaalliseen kotiinsa.


title: Prinsessa Kaguya

text: Tarina on vanhimpia japanilaisia satuja, yli tuhannen vuoden ikäinen.


title: Prinsessa Kaguya

text: Kon Ichikawa on ohjannut tarinasta vuonna 1987 julkaistun elokuvan "Taketori monogatari" ja Isao Takahata vuonna 2013 julkaistun piirroselokuvan "Prinsessa Kaguyan taru". Tarinasta on tehty Nintendolle videopeli vuonna 1988. Se esiintyy myös osana "Ōkami"-videopeliä. Aiheesta on tehty manga. ”Kaguya Hime” -niminen kappale löytyy myös Juno Reactorin vuonna 1997 julkaistulta "Bible of Dreams" -albumilta.


title: AISSat

text: AISSat-1 on ensimmäinen Norjassa kehitetty satelliitti, joka laukaistiin avaruuteen 12. heinäkuuta 2010 Intian PSLV-kantoraketilla.


title: AISSat

text: AISSat-1 on nanosatelliitti: sen koko on 20 x 20 x 20 cm ja se painaa kuusi kilogrammaa. Se lentää 600 km korkealla polaariradalla ja kuuntelee laivojen AIS-järjestelmien lähettämiä signaaleja. Yli 300-tonnisilla aluksilla tulee olla AIS-lähetin. Tällä Norja voi testata esim. laittoman kalastuksen valvontaa. Norjan rannikkovartiosto vastaanottaa satelliitin datan. Forsvarets forskningsinstitutt (FFI) oli merkittävässä roolissa satelliitin kehitystyössä. Satelliitin toteutus maksoi noin 30 miljoonaa Norjan kruunua eli noin 5 miljoonaa euroa ml. laukaisu.


title: AISSat

text: Norjan avaruuskeskus osti satelliitin rungon Toronton yliopistolta, mikä on viime vuosikymmeninä ollut tapa opetella itse suunnittelemaan ja valmistamaan satelliitti. Norjalaiset rakensivat sen radiohyötykuorman.


title: AISSat

text: FFI operoi satelliittia ensimmäisen vuoden ajan, minkä jälkeen Kongsberg Satellite Services (KSAT) alkoi operoida sitä. Norjan rannikkovartiosto ottaa vastaan sen lähettämää dataa järjestelmäänsä.


title: AISSat

text: Euroopan avaruusjärjestö aloitti kesällä 2010 AIS-aiheisen teknologiaohjelman. Norjalaiset yritykset ottavat osaa tämän ohjelman ensimmäisiin projekteihin.


title: Commodore Barry Bridge

text: Commodore Barry Bridge on Delawarejoen ylittävä teräsristikkoinen ulokepalkkisilta Pennsylvanian Chesterin ja New Jerseyn Bridgeportin välillä Yhdysvalloissa. Sillan kokonaispituus on 4 240 metriä ja pisin jänneväli 501 metriä. Se on nimetty Yhdysvaltain vapaussodassa taistelleen laivastoupseerin John Barryn mukaan.


title: Commodore Barry Bridge

text: 115 miljoonaa Yhdysvaltain dollaria maksaneen Commodore Barry Bridgen suunnitteli E. Lionel Pavlon insinööritoimisto. Sillan rakentaminen alkoi 14. huhtikuuta 1969, ja se avattiin liikenteelle 1. helmikuuta 1974. Silta korvasi 1700-luvulta lähtien palvelleen lauttayhteyden, joka poistettiin käytöstä sillan avajaispäivänä.


title: Commodore Barry Bridge

text: Betsy Ross Bridgen, Benjamin Franklin Bridgen ja Walt Whitman Bridgen ohella Commodore Barry Bridge on yksi neljästä Delaware River Port Authorityn hallinnoimasta maksullisesta sillasta, jotka yhdistävät Philadelphian metropolialueen New Jerseyyn. Silta on osa U.S. Route 322:ta, ja siltä on suora yhteys U.S. Route 13:een ja Interstate 95:een Chesterissä sekä U.S. Route 130:een Bridgeportissa.


title: Commodore Barry Bridge

text: Commodore Barry Bridgellä on viisi ajokaistaa. Kuhunkin suuntaan kulkevien kaistojen määrää voi säädellä koneellisesti siirrettävällä seinämällä. Siltaa käytti vuonna 2009 päivittäin keskimäärin 38 284 ajoneuvoa.


title: Commodore Barry Bridge

text: Sillan länsipuolella Chesterissä on jalkapallostadion PPL Park.


title: Edoardo Mortara

text: Edoardo Mortara (s. 12. tammikuuta 1987 Geneve, Sveitsi) on sveitsiläissyntyinen italialainen moottoriurheilija. Hän omistaa Ranskan ja Italian kansallisuudet. Hän kilpailee italialaisella lisenssillä.


title: Edoardo Mortara

text: Nykyään hän kilpailee Formula 3 Euroseries -luokassa. Mortara on aiemmin kilpaillut Formula Renault -sarjassa vuosina 2006 ja 2009 ja GP2-luokassa vuonna 2009. Mortara saavutti yhden voiton GP2-sarjassa ja neljä muuta pistesijaa. Hän siirtyi loppukaudeksi F3 Euroseries -luokkaan voittaen Macaon GP:n. Mortara kilpaili F3 sarjassa myös kausina 2007–2008 voittaen kolme kilpailua.


title: Edoardo Mortara

text: Mortara ajoi myös Aasian GP2-sarjassa kaudella 2008–2009 saavuttaen 11 pistettä. Mortara jatkoi F3-luokassa kaudella 2010. Hän voitti kauden avauksen Paul Ricardin radalla. Mortara voitti F3-sarjan mestaruuden ylivoimaisesti voittaen seitsemän kilpailua kauden aikana. Kaudella 2011 Mortara siirtyi DTM-sarjaan sijoittuen kauden parhaana tulokkaana sarjan yhdeksänneksi. Kaudella 2012 Mortara jatkoi DTM:ssä voittaen kaksi kilpailua sijoittuen loppupisteissä viidenneksi.


title: Edoardo Mortara

text: Vuoden 2012 lopulla hän pääsi testaamaan Lotuksen Formula 1 -autoa Abu Dhabin nuorten kuljettajien testeissä.


title: Inturist

text: Inturist () oli Neuvostoliiton virallinen matkatoimisto. Stalin perusti sen vuonna 1929 ja sitä pyörittivät NKVD:n ja KGB:n virkamiehet. Sen vastuulla oli ulkomaalaisten matkustaminen Neuvostoliitossa ja neuvostoliittolaisten matkustaminen ulkomaille.


title: Inturist

text: Vuonna 1992 matkatoimisto yksityistettiin monien muiden Venäjän valtionlaitosten tavoin.


title: Andreas Holmqvist

text:
Per Robert Andreas Holmqvist Pedersen (s. 23. heinäkuuta 1981 Tukholma, Ruotsi) on ruotsalainen jääkiekkopuolustaja ja maailmanmestari, joka siirtyi kaudeksi 2012–2013 DEL-liigan Kölner Haieen. Hän on isokokoinen ja pelaa rightin puolelta.
Holmqvist on Djurgårdens IF:n oma kasvatti, mutta hän siirtyi jo juniorina Hammarby IF:ään, jossa voitti J20 SuperElitin hopeaa keväällä 2000. Holmqvist pelasi Hammarbyssä ensimmäiset miesten pelinsä kaudella 2000–2001 HockeyAllsvenskanissa. Hänet varattiin tulokaskautensa jälkeen kesällä Tampa Bay Lightningiin toisella kierroksella numerolla 61. Kaudeksi 2002–2003 Holmqvist siirtyi sarjatasoa ylemmäs Elitserieniin ja Linköpingiin. Siellä hän teki ensimmäisellä Elitserien-kaudellaan 43 ottelussa tehot 4+9=13.


title: Andreas Holmqvist

text: Heinäkuussa 2003 Holmqvist solmi Tampa Bay Lightningin kanssa kaksivuotisen tulokassopimuksen, Hän pelasi siellä ensimmäisen sopimuskautensa 2003–2004 lähes kokonaan ECHL-joukkue Pensacola Ice Pilotsissa. Holmqvist pelasi kauden aikana myös neljä ottelua AHL-joukkue Hamilton Bulldogsissa. Kauden 2004–2005 hän pelasi AHL:n Springfield Falconsissa. Holmqvist palasi Linköpingiin kesäkuussa 2005 kaksivuotisella sopimuksella. Hän teki kaudella 2005–2006 läpimurtonsa Elitserienissä tehdessään 46 ottelussa tehot 6+16=22. Holmqvist sijoittui puolustajien pistepörssissä yhdeksänneksi neljän muun pelaajan kanssa ja hänet valittiin kauden päätteeksi MM-joukkueeseen. Kaudella 2006–2007 Holmqvist teki yhden kauden piste-ennätyksensä tehoilla 7+21=28 ja hän sijoittui puolustajien pistepörssin kahdeksanneksi MODOn Tobias Enströmin kanssa. Holmqvist voitti keväällä 2007 Elitserienin hopeaa.


title: Andreas Holmqvist

text: Holmqvist teki huhtikuussa 2007 kaksivuotisen sopimuksen Frölundan kanssa. Hän oli kaudella 2007–2008 joukkueensa tehokkain puolustaja ja sijoittui Elitserienin puolustajien pistepörssissä viidenneksi Brynäsin Juuso Hietasen kanssa. Holmqvistin toinen sopimuskausi Frölundan kanssa päättyi seitsemään otteluun, jonka jälkeen hänen sopimuksensa purettiin joukkueen kanssa jo syyskuussa 2008. Lokukuussa Holmqvist teki kuukauden mittaisen try-out -sopimuksen kasvattajaseuransa Djurgårdens IF:n kanssa ja hän sai marraskuussa 2008 kaksivuotisen sopimuksen. Keväällä 2010 Holmqvist voitti Elitserienin hopeaa. Kauden päätyttyä hän teki Djurgårdenin kanssa kaksivuotisen jatkosopimuksen.


title: Andreas Holmqvist

text: Kaudella 2010–2011 Holmqvist teki Elitserienin yhden kauden piste-ennätyksensä tehoilla 12+17=29, joilla hän oli Djurgårdenin toiseksi tehokkain puolustaja Josef Boumediennen jälkeen. Holmqvist oli myös koko Elitserienin puolustajien maalipörssin toinen Brynäsin Lars Jonssonin jälkeen ja puolustajien pistepörssissä hän sijoittui kahdeksanneksi. Holmqvist pelasi Djurgårdenissa kauden 2011–2012 loppuun. Keväällä 2012 hän teki sopimuksen DEL-liigan Kölner Haien kanssa.


title: Andreas Holmqvist

text:
Tähän mennessä Holmqvistin ainoat miesten arvokisat ovat vuoden 2006 MM-kilpailut, joista hän voitti maailmanmestaruuden. Yhteensä Holmqvistillä on 37 A-maaottelun kokemus ja on tehnyt niissä tehot 2+6=8. Hän pelasi myös alle 20-vuotiaiden MM-kilpailuissa vuonna 2001.
Holmqvistin isoveli on aiemmin NHL:ssäkin pelannut Linköpings HC:n hyökkääjä Michael Holmqvist.


title: Stefan Lassen

text: Stefan Staunstrup Lassen (s. 1. marraskuuta 1985 Herning, Tanska) on tanskalainen jääkiekkopuolustaja, joka pelaa Ruotsin toiseksi korkeimmalla sarjatasolla HockeyAllsvenskan-joukkue Almtuna IS:ssä. Isokokoinen Lassen on pelityyliltään puolustava puolustaja.


title: Stefan Lassen

text: Lassen aloitti jääkiekkoilun 3-vuotiaana. Hän on Herning IK:n kasvatti. Lassen debytoi miesten peleissä kaudella 2002–2003, jolloin hän pelasi Tanskan pääsarjassa AL-Bank Ligaenissa neljä runkosarja- ja kaksi pudotuspeliottelua. Lassen voitti kauden päätteeksi Tanskan-mestaruuden. Hän edusti Herningiä kevääseen 2009 asti, lukuun ottamatta kautta 2004–2005 Frederikshavn White Hawksissa. Lassen voitti Tanskan liigassa kevään 2003 lisäksi mestaruuden myös vuosina 2007 ja 2008 sekä pronssia vuosina 2005 ja 2006.


title: Stefan Lassen

text: Kaudeksi 2009–2010 Lassen siirtyi Ruotsin toiseksi korkeimmalla sarjatasolla HockeyAllsvenskanissa pelaavaan Leksands IF:ään. Joukkue pääsi Kvalserieniin asti keväällä 2010, muttei noussut sarjatasoa ylemmäs Elitserieniin. Lassen kuitenkin siirtyi kaudeksi 2010–2011 sarjatasoa ylemmäs Djurgårdens IF:n riveihin kaksivuotisella sopimuksella.


title: Stefan Lassen

text: Lassen ei kuitenkaan jatkanut Djurgårdenissa toista sopimuskauttaan, vaan siirtyi kaudeksi 2011–2012 suuremman peliajan perässä kaksivuotisella sopimuksella HockeyAllsvenskan-joukkue Malmö Redhawksiin. Hän voitti joukkueen sisäisen tehotilaston lukemalla +7. Kaudeksi 2013–2014 Lassen siirtyi kaksivuotisella sopimuksella monikansallisessa Erste Bank Eishockey Ligassa pelaavaan itävaltalaisjoukkue Graz 99ersiin. Maaliskuussa 2015 Lassen teki kaksivuotisen sopimuksen SM-liigajoukkue Pelicansin kanssa. Hänet nimettiin kaudelle 2015–2016 joukkueen varakapteeniksi. Kaudella 2016–2017 Lassen oli viikkoja sivussa lokakuun 2016 lopulla tulleen loukkaantumisen vuoksi. Joulukuussa 2016 hän teki Pelicansin kanssa vuoden mittaisen jatkosopimuksen.


title: Stefan Lassen

text: Kaudeksi 2017–2018 Lassen nimettiin Pelicansin kapteeniksi. Hänestä tuli SM-liigahistorian ensimmäinen tanskalaiskapteeni. Lassen pelasi loukkaantumisten vuoksi runkosarjassa vain 41 ottelua. Hänen kautensa päättyi epäonnisesti nilkan vääntymiseen hänen liukastuttua Lappeenrannan Kisapuiston jäähallin pihalla, kun Lassen oli valmistautumassa pelipäivän aamuna Pelicansin kauden viimeiseksi jääneeseen, pudotuspelien ensimmäisen kierroksen kolmanteen otteluun Saimaan Palloa vastaan.


title: Stefan Lassen

text: Lassen siirtyi kauden 2018–2019 kynnyksellä, syyskuussa 2018 vuoden mittaisella sopimuksella Ruotsin Allsvenskanin Almtuna IS:ään.


title: Stefan Lassen

text: Lassen edusti Tanskaa miesten MM-kilpailuissa vuosina 2007, 2008, 2010, 2011, 2012, 2013, 2014, 2016 ja 2018. Valmennus valitsi hänet vuoden 2013 turnauksessa joukkueensa turnauksen yhdeksi kolmesta parhaasta pelaajasta. Lassen pelasi myös Vancouverin olympiakisojen 2010, Sotšin olympiakisojen 2014 ja Pyeongchangin olympiakisojen 2018 karsinnoissa.


title: Stefan Lassen

text: Lassen pelasi myös alle 20-vuotiaiden I-divisioonan MM-kilpailuissa vuosina 2003, 2004 (A-lohkon hopeaa) ja 2005 (B-lohkon pronssia) sekä alle 18-vuotiaiden I-divisioonan MM-kilpailuissa vuosina 2002 ja 2003. Alle 18-vuotiaiden maajoukkuessa vuoden 2003 turnaus päättyi A-lohkon kultaan ja sarjanousuun.


title: Stefan Lassen

text: Lassen on maajoukkuekiekkoilija, sillä hänen hyökkääjänä pelannut isänsä Arne edusti Tanskaa vuoden 1977 C-sarjan MM-kilpailuissa. Stefanin pikkuveli Lasse Lassen on tunnettu Tanskan maajoukkuehyökkääjänä, joka pelaa kotimaassaan Herning Blue Foxissa.


title: Neon (albumi)

text: Neon on suomalaisen hard rock-yhtye Negativen viides studioalbumi. Albumi julkaistiin 2. kesäkuuta 2010. Albumilta on julkaistu kaksi singleä, "End Of The Line" ja "Jealous Sky", joista on myös kuvattu musiikkivideot.


title: Neon (albumi)

text: Albumi ylsi Suomen virallisen listan sijalle 2.


title: Madison Square

text: Madison Square tai Madison Square Park on aukio ja puisto Manhattanilla New Yorkin kaupungissa Yhdysvalloissa. Varsinaista aukiota rajaavat Fifth Avenue, Broadway ja 23rd Street. Puisto on aukiosta itään ja sitä rajaavat idässä Madison Avenue, etelässä 23rd Street ja pohjoisessa itäinen 26th Street. Nimensä aukio on saanut Yhdysvaltain neljännen presidentin James Madisonin mukaan.


title: Madison Square

text: Madison Squaren alue on ollut julkisena kaupunkitilana vuodesta 1686 lähtien. Virallisesti se avattiin kaupungin yleiseksi puistoksi 1847. Vapaudenpatsaan käsi ja soihtu olivat esillä puistossa kuusi vuotta, kun varoja patsaan rakentamiseksi kerättiin.


title: Madison Square

text: Puistoon on sijoitettu useita patsaita muun muassa George Edwin Bissellin patsas Yhdysvaltain 21. presidentistä Chester A. Arthurista ja Randolph Rogersin patsas New Yorkin kuvernööri William H. Sewardista vuodelta 1876. Puistoa ympäröivät monet tunnetut rakennukset: Flatiron Building, Metropolitan Life Insurance Company Tower ja New York Life Building.


title: Madison Square

text: Madison Squaren pohjoislaidalla sijaitsi kaksi ensimmäistä Madison Square Garden -areenaa – ensimmäinen vuosina 1876–1889 ja toinen 1890–1925. Kolmas Madison Square Garden rakennettiin Hell’s Kitchenin kaupunginosaan.


title: Suurpää

text:
Suurpää on seuraavien tunnettujen henkilöiden sukunimi:
Suurpää on myös seuraava kaupungin osa


title: Manuel Santos

text: Manuel Santos (28. huhtikuuta 1925 Santiago, Chile – 22. heinäkuuta 2000 Tukholma, Ruotsi) oli chileläinen lääkäri. Hän toimi presidentti Salvador Allenden henkilääkärinä ja eli viimeiset runsaat 20 vuottaan Ruotsissa pakolaisena. Hänen sisätautialan tutkimuksiaan on julkaistu huomattavimmissa lääketieteen alan julkaisuissa.


title: Manuel Santos

text: Santos pääsi ylioppilaaksi Barras Aranan sisäoppilaitoksesta vuonna 1943. Hän valmistui kirurgiksi Santiagon yliopistosta vuonna 1951 ja täydensi opintojaan Yhdysvalloissa. Hän tuki julkista terveydenhuoltoa ja toimi Salvador Allenden sihteerinä tämän uudistaessa lääkärikoulutusta Santiagon yliopistossa. Sittemmin hän kuului Allenden henkilääkärien ryhmään, vastasi Pohjois-Chilen kirurgisesta toiminnasta ja työskenteli Antofagastan sairaalan ylilääkärinä. Hänet hyväksyttiin Yhdysvaltain merkittävimpään kirurgijärjestöön American Fellowship of Surgeons'iin. Allende tarjosi Santosille terveysministerin salkkua, mutta hän kieltäytyi asettaen potilas- ja tutkimustyönsä etusijalle. Opetustyöstä saamiaan rahoja hän lahjoitti varattomien opiskelijoiden koulutukseen.


title: Manuel Santos

text: Vuoden 1973 sotilasvallankaappauksen jälkeen Santos menetti lääkärinoikeutensa ja joutui useita kertoja vankilaan. Hän pääsi vuonna 1976 pakolaisena Ruotsiin, jossa hän sittemmin työskenteli lääkärinä Tukholman Karoliinisessa sairaalassa ja Kiirunan sairaalan johtavana kirurgina. Viimeiset vuodet hän eli yhdessä suomenruotsalaisen Dorita Finnellin kanssa.


title: René Favaloro

text: René G. Favaloro (14. heinäkuuta 1923 – 29. heinäkuuta 2000 Buenos Aires) oli argentiinalainen kirurgi. Hänet tunnetaan sydämen ohitusleikkauksien pioneerina.


title: René Favaloro

text: Favaloro oli kirvesmiehen ja ompelijan poika. Hän loi menestyksekkään lääketieteellisen uran Yhdysvalloissa. Vuonna 1967 hän teki Clevelandissa ohitusleikkauksen 51-vuotiaalle naiselle ottamalla potilaan jalasta laskimon ja ohittamalla sillä tukkeutuneen sepelvaltimon. Tämä oli maailman ensimmäinen lääketieteellisissä julkaisuissa raportoitu ohitusleikkaus; raportoimattomia leikkauksia oli aiemmin tehty kahdesti.


title: René Favaloro

text: Favaloro palasi Argentiinaan vuonna 1971 ja perusti nimeään kantavan sydänklinikan. Hoitotyön ohessa hän koulutti satoja kirurgeja. Häntä pyydettiin useasti presidenttiehdokkaaksikin. Hän kuului vuonna 1983 perustettuun, Argentiinan sotilasdiktatuurin aikaisia katoamisia tutkivaan komiteaan.


title: René Favaloro

text: Argentiinaan vuonna 1998 iskenyt lama romahdutti Favaloron klinikan talouden. Taloudelliset ongelmat masensivat hänet, ja heinäkuussa 2000 hän teki itsemurhan ampumalla itseään rintaan. Favaloron sihteeri löysi hänet kuolleena kylpyhuoneesta.


title: Ronald Dominique

text: Ronald Joseph Dominique (s. 1964) on yhdysvaltalainen sarjamurhaaja Louisianan osavaltiosta. Hänet pidätettiin 1. joulukuuta 2006, ja hän tunnusti raiskanneensa ja murhanneensa vähintään 23 miestä sitten vuoden 1997 neljässä eri piirikunnassa. Hän ilmoitti vierailleensa usein paikallisissa homobaareissa ja kohdistaneensa tekonsa miehiin, joiden uskoi olevan halukkaita harrastamaan seksiä rahasta. Dominique joutui poliisien tutkimusten kohteeksi, kun mies, joka ei ollut suostunut sarjamurhaajan sidottavaksi, teki heille ilmoituksen. Tuorein uhri, Christopher Sutterfield, oli kuollut noin kahta kuukautta aiemmin.


title: Ronald Dominique

text: Dominique vältti kuolemantuomion sopimuksella, jonka nojalla hän tunnusti ensimmäisen asteen murhasyytteet. Hän sai kahdeksan elinkautista 23. syyskuuta 2008 ja on vangittuna Louisiana State Penitentiaryssa.


title: Ahmad Shamlou

text: Ahmad Shamlou (1925 – 2000) oli iranilainen runoilija. Tiedottaessaan Shamloun kuolemasta Teheranin radio totesi "Iranin menettäneen suurimman runoilijansa".


title: Ahmad Shamlou

text: Shamlou julkaisi esikoisteoksensa vuonna 1947. Hänen tekstinsä ottivat kantaa maailman epäoikeudenmukaisuuteen ja niissä näkyi vaikutteita Federico García Lorcalta ja Louis Aragonilta. Hän otti osaa šaahin vastaiseen taisteluun ja joutui maanpakoon vuonna 1970. Vallan vaihduttua Iranissa hän palasi kotimaahansa mutta pettyi papiston haluun tukahduttaa maallistunut älymystö. Hänen runojensa tärkeimmäksi aiheeksi tuli ikuinen lempi, jota hän kohdisti useasti vaimoonsa Aida Sarkisianiin.


title: Ahmad Shamlou

text: Shamloun runoja on käännetty muun muassa englanniksi, ranskaksi, saksaksi, venäjäksi, japaniksi ja ruotsiksi. Vuonna 1999 Shamlou sai ruotsalaisen Stig Dagermanin palkinnon.


title: Ahmad Shamlou

text: Shamlou kuoli diabeteksen aiheuttamiin komplikaatioihin heinäkuussa 2000.


title: Punakehnäyökkönen

text: Punakehnäyökkönen ("Polia bombycina") on erittäin yleinen ja kookas keskikesän yöperhoslaji.


title: Punakehnäyökkönen

text: Punakehnäyökkönen on huomiota herättävän isokokoinen laji, ja sen siipiväli vaihtelee 37–55 mm. Etusiivet ovat pohjaväriltään vaaleanharmaat ja niissä on paikoin, etenkin siiven keskiosassa, nähtävissä punertavaa sävyä. Siiven poikkijuovat ovat tummat ja erottuvat hyvin. Samoin ns. yökköskuviot ovat hyvin nähtävissä. Munuaistäplän takareuna on yleensä paljon muuta siipeä vaaleampi. Takasiivet ovat tasaisen ruskeat ja niissä on leveä, tumma reunus. Yökkösille tyypilliseen tapaan perhosen ruumis on roteva, karvainen ja väriltään tasaisen harmaa.


title: Punakehnäyökkönen

text: Yökköstä tavataan koko pohjoisen pallonpuoliskon lauhkealla vyöhykkeellä. Suomessa punakehnäyökköstä tavataan ainakin Pohjois-Pohjanmaalle saakka. Aikuiset perhoset lentävät heinäkuussa.


title: Punakehnäyökkönen

text: Punakehnäyökkönen viihtyy lehtimetsissä ja pensaikkoisilla niityillä. Laji lentää helposti valolle ja syötille. Talvehtii keskenkasvuisena toukkana


title: Punakehnäyökkönen

text: Toukan elintapoja ei tunneta kovin hyvin, mutta kasvatuksessa se syö monia eri kasvilajeja.


title: Mark Paston

text: Mark Nelson Paston (s. 13. joulukuuta 1976 Hastings) on uusiseelantilainen jalkapalloilija, pelipaikaltaan maalivahti. Monet pitävät häntä maansa parhaana jalkapallomaalivahtina. Paston edustaa Wellington Phoenixia, joka pelaa Australian pääsarjassa. Paston pelasi useita vuosia Napier City Roversissa, kunnes hän siirtyi Britteinsaarille, jossa hän ehti edustaa kolmea eri seuraa. Loukkaantumiset kiusasivat häntä jo tuolloin, sillä Walsallissa pelatessaan hän joutui sivuun loukattuaan reitensä ja St. Johnstonessa olkapäävamman seurauksena. Loukkaantumiset ovat haitanneet myös hänen uraansa Uudessa-Seelannissa.


title: Mark Paston

text: Paston on pelannut maajoukkueessa 26 ottelua ja edusti joukkuetta muun muassa MM-kisoissa 2010. Hän on pitänyt maajoukkueessa yhteensä seitsemän nollapeliä. Näihin lukeutuu vuonna 2009 pelattu ratkaiseva MM-karsintaottelu Bahrainia vastaan. Tuossa pelissä hän torjui yhden rangaistuspotkun ja oli joukkueensa suurimpia sankareita.


title: Carmen Martín Gaite

text: Carmen Martín Gaite (1925 – 2000) oli espanjalainen kirjailija. Hän oli tärkeimpiä kirjallisuuden uudistajia Francisco Francon jälkeisessä Espanjassa. Hän kirjoitti psykologisia romaaneja, joista löytyi yhteiskunnallisuutta ja realismia. Hän käänsi runsaasti varsinkin ranskalaista kirjallisuutta espanjaksi.


title: Carmen Martín Gaite

text: Martín Gaite sai Asturian ruhtinaan palkinnon sekä jota kuinkin kaikki muutkin espanjankieliset kirjallisuuspalkinnot. Hänet valittiin historian toisena naisena Espanjan kuninkaalliseen akatemiaan.


title: Carmen Martín Gaite

text: Martín Gaite kuoli syöpään 74-vuotiaana heinäkuussa 2000.


title: Glen Moss

text: Glen Moss (s. 19. tammikuuta 1983 Hastings) on uusiseelantilainen jalkapalloilija, pelipaikaltaan maalivahti. Hän edustaa australialaista Melbourne Victorya, jossa hän on pelannut vuodesta 2009 saakka. Moss on edustanut aiemmin muun muassa Dinamo Bukarestia, jossa hän tosin pelasi vain yhden ottelun, ja Wellington Phoenixia, jossa hän taisteli ykkösmaalivahdin paikasta maanmiehensä Mark Pastonin kanssa .


title: Glen Moss

text: Moss on edustanut Uutta-Seelantia sekä juniorien että aikuisten maajoukkueissa. Hän pelasi alle 20-vuotiaiden maajoukkueessa neljä ottelua ja myöhemmin kuusi ottelua alle 23-vuotiaiden maajoukkueessa. Moss pelasi ensimmäisessä arvoturnauksessaan vuonna 2009, kun hän oli joukkueen ykkösmaalivahti maanosaliittojen cupissa. Uusi-Seelanti putosi jo alkulohkossa, mutta Moss ehti pelata yhden nollapelin, kun joukkue pelasi tasan 0-0 Irakia vastaan. Hän oli joukkueen mukana myös seuraavan vuoden MM-kisoissa, mutta ei pelannut yhtäkään ottelua. Turnauksessa ykkösmaalivahdin paikkaa piti hänen vanha kilpakumppaninsa Mark Paston.


title: Glen Moss

text: Moss vietti lapsuutensa Gold Coastilla ja hänellä on myös Australian kansalaisuus.


title: Johannes Dyba

text: Johannes Dyba (15. syyskuuta 1929 Berliini – 22. heinäkuuta 2000 Fulda) oli saksalainen roomalaiskatolisen kirkon arkkipiispa ja diplomaatti. Hänet tunnettin kiihkeänä abortin ja homoseksuaalisuuden vastustajana.


title: Johannes Dyba

text: Ennen papiksi ryhtymistään Dyba opiskeli lakia Bambergin yliopistossa sekä Yhdysvalloissa Duken yliopistossa. Hänet vihittiin papiksi Kölnissä vuonna 1959. Pian hän siirtyi opiskelemaan Roomaan ja toimi sittemmin Vatikaanin diplomaattina Argentiinassa, Alankomaissa, Kongossa ja Egyptissä.


title: Johannes Dyba

text: Dyba nimitettiin Fuldan hiippakunnan piispaksi vuonna 1983. Saksan asevoimien katoliseksi piispaksi hänet nimitettiin vuonna 1990.


title: Johannes Dyba

text: Konservatiivinen Dyba oli katolistenkin keskuudessa voimakkaasti kiistelty henkilö. Hän kutsui aborttia ”lasten joukkoteurastukseksi”.


title: Johannes Dyba

text: Dyba kuoli sydänvaivoihin 70-vuotiaana heinäkuussa 2000.


title: Johan Andersson

text:
Johan Andersson (s. 18. toukokuuta 1984 Motala, Ruotsi) on ruotsalainen jääkiekkoilija, joka siirtyi kaudeksi 2011–2012 Elitserien-joukkue Timrå IK:hon. Hän on puolustava kahden suunnan keskushyökkääjä.
Anderssonin kasvattajaseura on IF Troja-Ljungby. Hän edusti joukkuetta HockeyAllsvenskanissa vuodet 2000–2004. Vuonna Chicago Blackhawks varasi Anderssonin kuudennella kierroksella numerolla 181. Kaudesta 2004–2005 hän pelasi noin puolet joukkueessa ja puolet Andersson pelasi Linköpings HC:ssa. Hän pelasi Linköpingissä seuraavankin kauden. Kaudeksi 2006–2007 Andersson siirtyi Timrå IK:hon. Hän teki yhden kauden piste-ennätyksensä tehoilla 9+16=25.


title: Johan Andersson

text: Kolmen Timråssa vietetyn kauden jälkeen Andersson siirtyi kaudeksi 2009–2010 Färjestadiin. Kaudeksi 2010–2011 hän palasi Linköpingiin kolmivuotisella sopimuksella. Kauden jälkeen Linköping ilmoitti, että sopimuksesta huolimatta Andersson ei jatka joukkueessa. Kaudeksi 2011–2012 Andersson palasi Timråhon.


title: Johan Andersson

text:
Andersson edusti Ruotsia MM-kilpailuissa vuosina 2008 sekä 2009, josta hän voitti pronssia. Andersson on pelannut 63 A-maaottelua tehoin 3+4=7. Hän pelasi myös alle 20-vuotiaiden MM-kilpailuissa 2004.
Anderssonin pikkuveljet Oscar ja Erik pelaavat HockeyAllsvenskanin Borås HC:ssa. Johanin joukkuetoverina Linköpingissä pelaa myös Erik Andersson, jota ei tule sekoittaa hänen pikkuveljeensä.


title: James Bannatyne

text: James Bannatyne (s. 30. kesäkuuta 1975 Lower Hutt) on uusiseelantilainen jalkapalloilija, pelipaikaltaan maalivahti. Hän edustaa Team Wellingtonia, jossa hän on pelannut vuodesta 2006 lähtien. Bannatyne pääsi seurassa otsikoihin vuonna 2009 tehtyään maalin maan pääsarjan ottelussa omalta kenttäpuoliskolta lauotussa vapaapotkussa.


title: James Bannatyne

text: Bannatyne ei ole pelannut urallaan paljoa maaotteluita, sillä joukkueen maalilla ovat 2000-luvulla olleet lähinnä Mark Paston ja Glen Moss. Hän on pelannut kolme ottelua, joista ensimmäinen oli vuonna 2001 Cookinsaaria vastaan. Bannatyne on ollut joukkueen kolmosmaalivahtina Pekingin olympialaisissa 2008, maanosaliittojen cupissa 2009 ja MM-kisoissa 2010.


title: Claude Sautet

text: Claude Sautet (23. helmikuuta 1924 – 22. heinäkuuta 2000 Pariisi) oli ranskalainen elokuvaohjaaja. Kriitikko Helena Yläsen mukaan "hän teki parhaat elokuvansa ihmisistä, joissa ei ollut muuta ainutlaatuista kuin se kliseiden läpi porautuva tarkkuus, jolla heitä kuvattiin".


title: Claude Sautet

text: Uransa alkuaikoina Sautet toimi käsikirjoittajana monissa tusinatuotannoissa. Hänen ensimmäinen ohjauksensa oli vuonna 1959 valmistunut "Rikolliset". Kymmenen vuotta myöhemmin valmistui elokuva "Sellaista on elämä". Se aloitti yhdentoista elokuvan sarjan, jonka elokuvissa Helena Yläsen sanoin "tavalliset ranskalaiset miehet ja naiset elävät keskenään ja synnyttävät toisissaan irrationaalisia, tuskallisia ja kipeitä reaktioita". Kulloiseenkin nykyhetkeen sijoittuvissa elokuvissa kerrottiin usein keski-ikäisistä miehistä, joita näyttelivät muun muassa Ranskan tähtinäyttelijöihin kuuluvat Yves Montand ja Michel Piccoli. Sautet'n elokuvissa nähtiin myös muun muassa Romy Schneider sekä myöhemmin Sandrine Bonnaire, Daniel Auteuil, Michel Serrault ja Emmanuelle Béart. Sautet'n 1970-luvun elokuvista Ylänen pitää hienoimpana vuonna 1974 valmistunutta "Ystäväpiiriä". Sautet'n viimeinen elokuva oli vuonna 1995 valmistunut "Nelly ja herra Arnaud", josta tuli Ranskassa suuri yleisön suosikki ja joka keräsi myös runsaasti palkintoja.


title: Claude Sautet

text: Maksasyöpää sairastanut Sautet kuoli 76-vuotiaana heinäkuussa 2000.


title: W16-moottori

text: W16 on saksalaisen Volkswagenin kehittämä moottori, jota käytetään Bugatti Veyronissa (1 001 hv, 4 turboahdinta) ja Chironissa (1 479 hv, 4 turboahdinta) Moottorissa kaksi pienikulmaista V8-lohkoa on kytketty rinnan, jolloin on saatu aikaan W16-moottori, joka tunnetaan myös nimellä U16.


title: Kroatian avaruusjärjestö

text: Kroatian avaruusjärjestö (Hrvatska svemirska agencija, HSA) on Kroatian avaruustoimintoja koordinoiva valtionhallinnon osa. Se perustettiin vuonna 2002. Sitä johtaa tohtori Igor Šebo. Se toimii Zagrebissa.


title: Kroatian avaruusjärjestö

text: Kroatia aloitti kansallisen avaruusohjelmansa vuonna 2010. Ohjelmaan kuuluu satelliitit, ne pyritään toteutettamaan kansallisina tai monikansallisina projekteina. Ohjelman mukaan vuonna 2013 laukaistaan kroatialainen pieni tiedesatelliitti, pikosatelliitti.


title: Kroatian avaruusjärjestö

text: Muita kaavailuja on ilmaistu ohjelmassa:


title: Reneilwe Letsholonyane

text: Reneilwe Letsholonyane (s. 9. kesäkuuta 1982 Soweto) on eteläafrikkalainen jalkapalloilija, pelipaikaltaan keskikenttäpelaaja. Seuratasolla hän edustaa Etelä-Afrikan jalkapallon korkeimmalla sarjatasolla Premier Leaguessa pelaavaa Kaizer Chiefsiä ja kuuluu myös Etelä-Afrikan maajoukkueen kokoonpanoon.


title: Reneilwe Letsholonyane

text: Letsholonyane aloitti ammattilaisuransa, kun hän sai siirron maansa korkeimmalla sarjatasolla pelaavaan Jomo Cosmosin joukkueeseen vuonna 2006. Kaksi vuotta myöhemmin samassa sarjassa pelaava Kaizer Chiefs osti hänet riveihinsä. Nykyään Letsholonyane kuuluu seuransa tärkeimpiin pelaajiin, vaikka on joutunut kärsimään loukkaantumisista. Hänet valittiin myös Etelä-Afrikan maajoukkueeseen vuonna 2008 ja sittemmin edustamaan maataan jalkapallon mm-kilpailuissa 2010.


title: Adrián Vallés

text: Adrián Vallés (s. 3. kesäkuuta 1986 Teulada, Alicante) on espanjalainen moottoriurheilija. Hän on kilpaillut Formula Junior -sarjassa vuosina 2001–2003, World Series by Renault -sarjassa vuosina 2005–2006, GP2-sarjassa kausina 2006 ja 2008 sekä Superleague Formula -sarjassa 2008–2009. Vallés on myös testannut Midlandin Formula 1 -autoa vuonna 2006 ja Spykerin autoa vuonna 2007. Vallés voitti Formula Junior -sarjan mestaruuden vuonna 2002.


title: Adrián Vallés

text: Vallés debytoi GP2-sarjassa kaudella 2006 Campos-tallissa. Hän ajoi kolmanneksi heti debyyttikilpailussaan. Muissa kilpailuissa hän ei saavuttanut pisteitä. Kaudella 2008 Vallés ajoi BCN-tallissa. Hän ajoi neljänneksi Monacon kilpailussa, joka jäi hänen ainoaksi pistesijakseen. Vallés siirtyi Formula Superleague -sarjaan samana vuonna. Hän saavutti sarjan mestaruuden vuonna 2009. Vallés kilpaili myös Aasian GP2-sarjassa kaudella 2008–2009 saavuttaen yhden kakkossijan. Vallés on myös osallistunut Le Mansin 24 tunnin ajoon vuonna 2008 ja Silverstonen 1000 kilometrin ajoon.


title: Adrián Vallés

text: Myöhemmin Vallés perusti oman tallinsa AV Formulan, joka debytoi Formula Renault Alps -sarjassa vuonna 2012. Vuonna 2013 talli kilpaili Formula Renault 3.5 -sarjassa.


title: Jonah Hex (elokuva)

text: Jonah Hex on vuonna 2010 ensi-iltansa saanut yhdysvaltalainen lännenelokuva, joka perustuu DC Comicsin antisankariin Jonah Hexiin, jonka loivat John Albano ja Tony Dezuniga. Elokuvan ohjasi Jimmy Hayward ja käsikirjoittivat Mark Neveldine ja Brian Taylor. Pääosissa näyttelevät Josh Brolin, John Malkovich ja Megan Fox.


title: Jonah Hex (elokuva)

text: Yhdysvaltain sisällissodan aikaan Jonah Hex taisteli etelävaltion puolella, kunnes hän petti komentajaansa Quentin Turnbullia pelastaakseen sairaalan ja tappoi samalla Turnbullin pojan. Kostoksi Turnbull ja hänen oikeankäden miehensä Burke polttivat Hexin talon, jonka seurauksena kuolivat hänen vaimo ja poika. Samalla Turnbull polttomerkkasi Hexin oikean puoleiseen kasvoon QT merkinnän. Myöhemmin Hex pyyhki pois merkinnän tulikuumalla kirveellä, jonka seurauksena hänen kasvoonsa jäi epämuodostuma. Päiviä myöhemmin intiaanit löytävät Hexin ja elvyttävät hänet mystisillä voimilla. Tämän seurauksena Hexillä on kyky ajoittain kommunikoida kuolleiden kanssa, sillä hänen maallisen läsnäolonsa lisäksi huomataan tuonelassa. Kuultuaan Turnbullin kuolleen hotellipalossa hän ryhtyy palkkionmetsästäjäksi.


title: Jonah Hex (elokuva)

text: Myöhemmin Hexin myyttiset ja legendaariset tarinat leviävät pitkin maailmaa ja samalla hänen menneisyys alkaa uudestaan kummittelemaan, kun Yhdysvaltain armeija tekee tarjouksen, josta hän ei voisi kieltäytyä. Mikäli Hex etsisi käsiinsä ja nappaisi vaarallisen armeijaansa kasaavan terroristin Quentin Turnbullin, Hex saisi vapautuksen etsintäkuulutuksestaan.


title: Bogdan Tudor

text: Bogdan Tudor (s. 1. helmikuuta 1970) on romanialainen pituushyppääjä.


title: Bogdan Tudor

text: Tudor sijoittui seitsemänneksi Splitin EM-kilpailuissa 1990. Vuonna 1991 hän oli viides sekä Sevillan sisäratojen MM-kilpailuissa (788 cm) että Tokion MM-kilpailuissa (806 cm). Barcelonan olympialaisissa 1992 hän sijoittui kahdenneksitoista. Vuonna 1993 hän oli jälleen viides Toronton sisäratojen MM-kilpailuissa tuloksella 791 cm. Seuraavana vuonna hän voitti pronssia Pariisin sisäratojen EM-kilpailuissa tuloksella 807 cm ja oli neljäs Helsingin EM-kilpailuissa tuloksella 799 cm.


title: Bogdan Tudor

text: Vuonna 1995 Tudor sijoittui jälleen viidenneksi sekä Barcelonan sisäratojen MM-kilpailuissa (811 cm) että Göteborgin MM-kilpailuissa (801 cm). Vuonna 1997 hän oli kymmenes Pariisin sisäratojen MM-kilpailuissa ja yhdestoista Ateenan MM-kilpailuissa. Hän oli kahdeksas Maebashin sisäratojen MM-kilpailuissa 1999, mutta karsiutui sekä Madridin sisäratojen EM-kilpailuissa 2005 että Göteborgin EM-kilpailuissa 2006.


title: Bogdan Tudor

text: Tudorin ennätys (ja Romanian ennätys) on 837 cm, jonka hän hyppäsi Stuttgartin Bad Cannstattissa 9. heinäkuuta 1995. Sisäradoilla hän on hypännyt 825 cm Bukarestissa 30. tammikuuta 1999. Romanian sisäratojen ennätystä pitää nimissään Bogdan Țăruș, joka on hypännyt 830 cm.


title: Ineta Radēviča

text: Ineta Radēviča (s. 13. heinäkuuta 1981 Krāslava) on latvialainen pituushyppääjä ja kolmiloikkaaja.


title: Ineta Radēviča

text: Vuonna 2004 Radēviča karsiutui Budapestin sisäratojen MM-kilpailuissa (pituushypyssä) ja Ateenan olympialaisissa (sekä pituushypyssä että kolmiloikassa). Hän oli viides Madridin sisäratojen EM-kilpailuissa 2005 tuloksella 658 cm, mutta karsiutui Helsingin MM-kilpailuissa samana vuonna. Hän oli viides myös Moskovan sisäratojen MM-kilpailuissa 2006 tuloksella 654 cm. Birminghamin sisäratojen EM-kilpailuissa 2007 hän oli kahdeksas tuloksella 640 cm ja Valencian sisäratojen MM-kilpailuissa 2008 kuudes tuloksella 654 cm. Barcelonan EM-kilpailuissa 2010 Radēviča voitti kultaa pituudessa hypättyään 692 cm, joka on myös Latvian ennätys. Pariisin sisäratojen EM-kilpailuissa 2011 hän karsiutui kolmiloikassa. Daegun MM-kilpailuissa 2011 Radēviča hyppäsi pronssille tuloksella 676 cm. Vuonna 2012 hän sijoittui pituushypyssä kuudenneksi Helsingin EM-kilpailuissa ja neljänneksi Lontoon olympialaisissa.


title: Ineta Radēviča

text: Sisäradoilla Radēviča on hypännyt pituutta 667 cm Birminghamissa 2. maaliskuuta 2007. Kolmiloikkaa hän on hypännyt ulkoradoilla 14,12 m Ateenassa 21. elokuuta 2004 sekä sisäradoilla 13,89 m Moskovassa 27. tammikuuta 2010 ja Pariisissa 4. maaliskuuta 2011.


title: Ineta Radēviča

text: Radēviča ilmoitti joulukuussa 2012 lopettaneensa urheilu-uransa.


title: Émile Dewoitine

text: Émile Dewoitine (26. syyskuuta 1892 – 5. heinäkuuta 1979) oli ranskalainen lentokonesuunnittelija.


title: Émile Dewoitine

text:
Émile Dewoitine syntyi Crépy-en-Laonnois’ssa. Hän alkoi työskennellä ensimmäisen maailmansodan aikana Latécoèren tehtailla. Vuonna 1920 hän perusti oman yhtiönsä, mutta sen mentyä konkurssiin hän siirtyi Sveitsiin, jossa hänen suunnittelemansa Dewoitine D.27 -hävittäjä pääsi ilmavoimien käyttöön.
Vuonna 1931 Dewoitine palasi Ranskaan ja perusti Société Aéronautique Française - Avions Dewoitine -yhtiön. 1930-luvun vastustelukierteessä tehdas sai tilauksia Toulousen tehtaalleen: Dewoitine D.500 oli Ranskan ilmavoimien ensimmäinen kokometallinen hävittäjä. Tilauksia sai myös Dewoitine D.338 -matkustajakone.


title: Émile Dewoitine

text: Vuonna 1936 Ranskan ilmailuteollisuus kansallistettiin ja Dewoitine sulautui SNCAM-konserniin. Saksan hyökätessä Ranskaan kesällä 1940 Dewoitine D.520 osoittautui Ranskan parhaaksi hävittäjäksi.


title: Émile Dewoitine

text: Dewoitine siirtyi Yhdysvaltoihin ja perusti sinne yrityksen. Saksan ranskalainen vasallihallitus, Vichyn hallitus, asetti hänet poissaolevana syytteeseen maanpetoksesta. Dewoitine palasi Ranskaan ja sopi Vichyn hallinnon kanssa. Dewoitine työskenteli Saksan varusteluteollisuuden parissa SIPA-yrityksessä koko saksalaismiehityksen ajan.


title: Émile Dewoitine

text: Vuonna 1944 Dewoitine pakeni Ranskasta Espanjaan, missä hän kehitti D.520-hävittäjästä version Hispano Aviación -yhtiössä. Hän siirtyi Argentiinaan, jossa toimi "Industria Aeronáutica Militar". Hän oli suunnittelmassa Pulqui I -konetta, joka oli Etelä-Amerikan ensimmäinen suihkukone. Ranskassa Dewoitine sai 20 vuoden vankeustuomion vuonna 1948. Hän muutti Sveitsiin palaten Toulouseen vasta vanhana.


title: Klaus Urbanczyk

text: Klaus Urbanczyk (s. 4. kesäkuuta 1940 Halle) on saksalainen entinen jalkapalloilija.


title: Klaus Urbanczyk

text: Urbanczyk edusti BSG Turbine Hallen juniorijoukkueita vuosina 1948–1954. Vuonna 1954 hän siirtyi SC Chemie Hallen juniorijoukkueisiin, joista hänet nostettiin kaudeksi 1959–1960 seuran edustusjoukkueeseen. Urbanczyk pelasi seurassa aina vuoteen 1972 saakka, jolloin hän lopetti ammattilaisjalkapallon. Urbanczyk pelasi seurassa 250 DDR-Oberliga-ottelua, jonka lisäksi hän voitti FDGB-Pokalin vuonna 1962.


title: Klaus Urbanczyk

text: Urbanczyk pelasi DDR:n jalkapallomaajoukkueessa 34 ottelua. Hän oli myös mukana olympiapronssia vuonna 1964 voittaneessa joukkueessa.


title: Klaus Urbanczyk

text: Pelaajauransa jälkeen Urbanczyk on toiminut useiden joukkueiden valmentajana. Hän voitti valmentajana muun muassa kaksi DDR:n cup-mestaruutta.


title: JuK

text:
JuK on KDE-työpöytäympäristöön sisältyviin ohjelmiin kuuluva musiikintoisto-ohjelma. JuK toistaa MP3, Ogg Vorbis ja FLAC -muotoisia äänitiedostoja.
Se ei ainakaan KDE:n oletusasetuksilla osaa avata esim. CD-levyjä suoraan.


title: Bernard Pivot

text: Bernard Pivot, OC, CQ (s. 5. toukokuuta 1935, Lyon) on ranskalainen toimittaja ja ranskalaisten kulttuuriohjelmien juontaja. Hän oli mukana perustamassa ranskalaista kirjallisuuslehteä, Lireä vuonna 1975.


title: Bernard Pivot

text: James Lipton inspiroitui Pivot'n ohjelmasta luomaan sarjan Tähdet kertovat.


title: FMA I.Ae. 27 Pulqui I

text: I.Ae. 27 Pulqui I (suom. "Nuoli") oli Argentiinan ensimmäinen suihkuhävittäjä. Sen suunnitteli vuonna 1946 ranskalainen Émile Dewoitine Instituto Aerotecnico -instituutissa. Koneen ansiosta Argentiina oli viides maa, joka kehitti suihkukoneen. Muita olivat Yhdysvallat, Saksa, Englanti ja Neuvostoliitto.


title: FMA I.Ae. 27 Pulqui I

text: Muut suunnittelijat olivat Juan Ignacio San Martín, Enrique Cardeilhac ja Norberto L. Morchio. Koneen prototyyppi lensi 9. elokuuta 1947. Koelentäjänä toimi vänrikki Osvaldo Weiss. Koneen suoritusarvot eivät olleet riittävän hyvät, siksi Argentiina kaavaili kehittyneemmän FMA I.A.e 33 Pulqui II -koneen rakentamista. Aseistuksena vain pelkkä leko-tykkiaseistus: 4x 20 mm tykit.


title: FMA I.Ae. 27 Pulqui I

text: Prototyyppi on Museo Nacional de Aeronáutica de Argentina -museossa.


title: Dušan Kuciak

text: Dušan Kuciak (s. 21. toukokuuta 1985 Žilina, Tšekkoslovakia) on slovakialainen jalkapalloilija, pelipaikaltaan maalivahti. Hän edustaa KP Legia Varsova, jossa hän on pelannut vuodesta 2011 saakka. Kuciak on ollut voittamassa MŠK Žilinan riveissä sekä Slovakian liigaa että maan cupia kolmesti ja oli FC Vasluin kokoonpanossa yhdessä Intertoto Cupin 2008 voittajajoukkueista.


title: Dušan Kuciak

text: Kuciak on pelannut Slovakian maajoukkueessa kolme ottelua. Hän oli mukana MM-kisoissa 2010, mutta ei pelannut turnauksessa yhtäkään ottelua.


title: Imatran kaupunginkirjasto

text: Imatran kaupunginkirjasto on Imatralla toimiva kirjasto, johon kuuluu kolme toimipistettä. Pääkirjasto sijaitsee Mansikkalassa Virastokadulla. Lähikirjastoina toimivat Vuoksenniskan kirjasto ja Rajapatsaan kirjasto.


title: Imatran kaupunginkirjasto

text: Imatran kaupunginkirjasto kuuluu muiden Etelä-Karjalan kirjastojen kanssa Heili-kirjastokimppaan. Ennen vuonna 2013 perustettua Heiliä Imatran kirjasto toimi yhteistyössä Joutsenon, Rautjärven ja Ruokolahden kirjastojen kanssa.


title: Imatran kaupunginkirjasto

text: Pääkirjastossa on lainattavissa muun muassa kertomakirjallisuutta, kielikursseja, kuvakirjoja, sarjakuvia, tietokirjallisuutta, videokasetteja ja äänikirjoja, CD- ja DVD-levyjä sekä isotekstistä ja selkokirjallisuutta. Kirjaston kotiseutukokoelmaan kerätään Imatralla tehtyä, imatralaisten tekemää ja Imatran seutua käsittelevää aineistoa. Kokoelma sisältää muun muassa karttoja, kirjoja, lehtiä, äänitteitä, lehtileikkeitä ja pienpainatteita. Asiakkaiden käytössä ovat lisäksi käsikirjasto, lukusalit, tutkijanhuoneet, internetpäätteet, mikrofilmi- ja kortinlukulaitteet. Satuhuoneessa järjestetään lapsille satutuokioita talviaikaan viikoittain.


title: Imatran kaupunginkirjasto

text: Aikuistenosastolle on sisustettu Hilja Valtosen nimikkohuone. Se on kalustettu Valtosen työhuoneen huonekaluilla ja tavaroilla. Pöydällä on osa "Ruskapäiviä"-teoksen käsikirjoituksesta. Kotiseutukokoelmassa on lisäksi runsaasti Hilja Valtosta käsittelevää materiaalia.


title: Imatran kaupunginkirjasto

text: Pääkirjasto on osa Kulttuuritalo Virtaa, jossa kirjaston lisäksi on taidemuseo, kaupungin historiaa esittelevä kaupunginmuseo sekä kaksi konsertti- ja kongressikäyttöön sopivaa salia. Rakennuksessa toimivat myös Imatran seudun musiikki-instituutti, kulttuuritoimisto ja Kansainvälinen Semiotiikka Instituutti.


title: Imatran kaupunginkirjasto

text: Kulttuuritalo Virran on suunnitellut arkkitehti Arto Sipinen. Valkoinen rakennus on tehty kvartsihiekasta ja Imatran graniitista. Se sijaitsee kaupungintalon vieressä Vuoksen varrella. Rakennus valmistui vuonna 1986.


title: Imatran kaupunginkirjasto

text: Vuoksenniskan kirjasto sijaitsee kerrostalon siivessä kahdessa kerroksessa. Rajapatsaan kirjasto on kerrostalon alakerrassa katutasossa.


title: Vuosien varrelta

text: Vuosien varrelta on Kuuro Koiran ja Panama Rayon yhteis-EP. Se julkaistiin 22. tammikuuta 2010 oululaisen Target Media Recordsin kautta. EP:n piti aluksi olla Kuuro Koiran soolo EP, ja se piti julkaista nimellä "Rotansahaaja EP". EP koki kuitenkin muutoksen viime hetkellä ja muuttui Kuuro Koiran ja Panama Rayon yhteis EP:ksi.


title: SNCAM

text: Société nationale des constructions aéronautiques du Midi eli SNCAM oli Ranskan valtion omistama Toulousessa toiminut lentokonekonserni, joka toimi 1.4.1937-1941. Vuonna 1941 SNCAM sulautui SNCASEen. Nykyään tämän yrityslinjan yhtiöt ovat osa EADSin historiaa.


title: Avro Canada

text: Avro Canada (virallisesti A.V. Roe Canada) oli kanadalainen lentokonevalmistaja, joka oli toiminnassa 1945–1962.


title: Avro Canada

text: Yrityksen juuret olivat National Steel Car Limited of Montrealissa, joka sai nimekseen Victory Aircraft Limited, Kanadan valtion hankittua sen omistukseensa 1942. Toisen maailmansodan aikana Victory Aircraft oli Kanadan suurin lentokonevalmistaja, ja sen valmistamia lentokoneita olivat muun muassa Avro Anson, Handley Page Hampden, Hawker Hurricane ja Westland Lysander.


title: Avro Canada

text: Hawker Siddeley Group hankki omistukseensa Victory Aircraftin 1945 ja muodosti siitä tytäryhtiökseen Avro Canadan. Alkuvaiheessa yhtiö huolsi lentokoneita, mutta aloitti pian myös oman tuotekehityksensä suihkumoottoreiden ja suihkumoottorikoneiden parissa. Kehitystyön ensimmäisenä tuloksena syntyi vuonna 1949 Orenda-suihkumoottori. Sitä seurasi CF-100 Canuck -suihkuhävittäjä, jonka Kanadan ilmavoimat otti palvelukseen 1952. Suihkumatkustajakone C-102 Jetliner ehti suorittaa ensilentonsa, mutta projekti lakkautettiin tilausten puutteessa.


title: Avro Canada

text: Vuonna 1953 Avro Canada sai tilauksen kahden CF-105 Arrow -torjuntahävittäjän prototyypin valmistuksesta. Hävittäjää oli tarkoitus käyttää neuvostoliittolaisten yliäänipommittajien torjumiseen, ja Britanniasta tai Yhdysvalloista ei löytynyt tarkoitukseen soveltuvaa konetyyppiä. Kanadan ilmavoimat oletti tarvitsevansa kaikkiaan 500–600 Arrow-hävittäjää.


title: Avro Canada

text: A.V. Roe Canada jaettiin 1950-luvun puolessavälissä Avro Aircraft Limitediksi ja Orenda Enginesiksi. Se myös hankki useita muita yrityksiä omistukseensa. Vuonna 1958 A.V. Roe Canada oli Kanadan kolmanneksi suurin yritys ja sen palveluksessa oli yli 50 000 työntekijää.


title: Avro Canada

text: Kanadan hallitus teki 20. helmikuuta 1959 kiistanalaisen päätöksen Arrow-projektin päättämisestä, sillä pommikoneiden uhan koettiin pienentyneen ja uutena uhkana koettiin ydinohjukset. Ennen lopetuspäätöstä Arrow oli koelennoissa saavuttanut 1,98 machin nopeuden, siinä väliaikaisesti käytössä olleilla Pratt & Whitney J75 -suihkumoottoreilla. Koneen oletettiin rikkovan lentokoneiden nopeusennätyksen Iroquois-moottoreilla, joilla varustettua konetta oli tarkoitus testata vain muutamaa päivää myöhemmin. Päätöksen yhteydessä kaikki Arrow'n prototyypit ja piirustukset määrättiin tuhottaviksi. Kaikkiaan 14 000 henkilöä menetti työpaikkansa. Päätöksen seurauksena monet projektin avainhenkilöt muuttivat pois Kanadasta muun muassa NASAn ja Concorde-projektin palvelukseen.


title: Avro Canada

text: Vuonna 1962 Hawker Siddely hajotti yrityksen ja sen omaisuus siirrettiin Hawker Siddeley Canadalle. Myöhemmin samana vuonna entinen lentokonetehdas myytiin De Havilland Canadalle.


title: Free at Last

text: Free at Last on rap-artisti Yukmouthin kuudes sooloalbumi. Se julkaistiin 1. kesäkuuta 2010 Smoke-a-Lot Recordsin ja RBC:n kautta.


title: Die!

text: Die! on yhdysvaltalaisen rap-artisti Necron kuudes studioalbumi. Sen julkaisi 18. toukokuuta 2010 Psycho+Logical-Records.


title: Charlie sanoo

text: Charlie sanoo on Nicole Garcian ohjaama ranskalainen elokuva, jossa Minna Haapkylällä on ensimmäinen ulkomainen roolinsa.


title: Charlie sanoo

text: Vuonna 2006 valmistunut elokuva sijoittuu pieneen ranskalaiskaupunkiin ja kertoo ongelmien kanssa painimisesta, erityisesti yksinäisyydestä kärsivistä miehistä.


title: ADAC

text: Allgemeiner Deutscher Automobil-Club eli ADAC on saksalainen vuonna 1903 perustettu koko Euroopan suurin autokerho. Kerho perustettiin alkujaan nimellä "Deutsche Motorradfahrer-Vereinigung". (suomeksi "saksalainen moottoripyöräilijäjärjestö"). ADAC:n tulot jäsenmaksuista vuonna 2008 olivat 928 miljoonaa euroa.


title: ADAC

text: ADAC ylläpitää myös pelastushelikopteritoimintaa. Helikoptereita on 36, ja vuonna 2009 ne lensivät 45 705 tehtävää.


title: Heroin (Z-Ron albumi)

text: Heroin on Z-Ron neljästoista studioalbumi, joka julkaistiin vuonna 2010. Levystä on myös ilmestynyt Screwed & Chopped versio. Huhujen mukaan Z-Ro olisi itse myynyt aikaisempaa levyä Cocaine, Heroin mixtapen nimissä ja tämä saattoi olla syy miksi Rap-A-Lot Records siirsi alun perin 24. marraskuuta 2009 ilmestyvän levyn julkaisua vuoteen 2010.


title: Rauman vaakuna

text: Rauman vaakuna on Rauman kaupungin tunnus. Sen aihe mukailee kaupungin keskiaikaista sinettiä vuodelta 1490, ja sen risti viittaa Pyhän Ristin kirkkoon ja r-kirjaimet kaupungin nimeen.


title: Rauman vaakuna

text: Vaakunan selitys on ”kultaisen latinalaisen ristin jakamassa sinisessä kilvessä neljä kultaista minuskeli r-kirjainta, yksi kussakin neljässä kentässä.” Vaakunan on piirtänyt uudelleen Carolus Lindberg, ja tasavallan presidentti Risto Ryti vahvisti asetuksella vaakunan käyttöön 11. syyskuuta 1942.


title: Rise Up

text: Rise Up on Cypress Hillin kahdeksas studioalbumi. Se julkaistiin 20. huhtikuuta 2010 Priority Recordsin kautta.


title: Rise Up

text: Tämä on Cypress Hillin ensimmäinen julkaisu vuoden 2005 Greatest Hits From The Bong levyn jälkeen, joka oli heidän viimeinen julkaisu Columbia Recordsin kautta.


title: Suomen kaunein kunta

text: Suomen kaunein kunta oli suomalainen, kesällä 1997 valmistunut ja esitetty televisiosarja. Televisiosarjassa esiteltiin Suomen kuntia, jotka kilpailivat "Suomen kaunein kunta" -tittelistä.


title: Suomen kaunein kunta

text: Ohjelman kauneimmaksi kunnaksi valittiin Kangasniemen kunta.


title: Suomen kaunein kunta

text: Ohjelman tunnusmusiikkina oli Anna Erikssonin kappale "Kesä hengittää".


title: Suomen kaunein kunta

text: Vuonna 1997 ohjelmasta esitettiin kantelu. Ohjelmaan valittiin kunnat, jotka olivat valmiita maksamaan tuotantoyhtiölle pääsevänsä ohjelmaan. Maksullisuus merkitsi, että kuntia ei valittu puhtaasti journalistisin kriteerein. Kantelussa pohdittiin eri toten sitä, olisiko ohjelmaan päässyt kunta, joka ei olisi maksanut tuotantoyhtiölle. MTV3 ilmoitti itse olleensa yhteydessä 250 eri kuntaan, ja painottivat osallistujien valinnassa kesätapahtuman omaleimaisuutta, kunnan sijaintia ja kokoa, ilman puhetta maksullisuudesta. Muun muassa Vammalan kaupunki ja Suomen vanhan kirjallisuuden päivät -yhdistys maksoivat ohjelmaan mukaan pääsemisestä noin 20 000 markkaa.


title: Andre Nickatina

text: Andre L. Adams eli Andre Nickatina (s. 11. maaliskuuta 1971, San Francisco, Yhdysvallat) on amerikkalainen rap-artisti, joka tunnetaan myös vanhemmalla artistinimellä Dre Dog. Andrella on oma levy-yhtiö nimeltä "Fillmoe Coleman Records".


title: Mikel Aranburu

text: Mikel Aranburu Eizagirre (s. 18. helmikuuta 1979 Azpeitia, Gipuzkoa, Baskimaa, Espanja) on entinen espanjalainen jalkapalloilija, pelipaikaltaan keskikenttäpelaaja.


title: Mikel Aranburu

text: Aranburu on Real Sociedadin kasvatti. Ensiesiintymisensä edustusjoukkueessa hän teki kauden 1996–1997 viimeisellä sarjakierroksella 22. kesäkuuta 1997 ottelussa Logroñésia vastaan. Neljännellä kaudellaan joukkueessa hän onnistui lopulta vakiinnuttamaan pelipaikkansa avausmiehistössä. Hän pelasi kauden aikana 34 ottelua ja teki niissä kaksi maalia.


title: Mikel Aranburu

text: Kaudella 2005–2006 Aranburu loukkaantui vakavasti ja joutui olemaan sivussa seitsemän kuukauden ajan. Joukkue putosi maan pääsarjasta Primera Divisiónista kauden 2006–2007 päätteeksi. Aranburu kuului joukkueen ehdottomiin luottopelaajiin ja toimi myös sen kapteenina.


title: Ganksta N-I-P

text: Rowdy Lewayne Williams (s. 28. elokuuta 1969 Houston, Yhdysvallat), tunnetaan paremmin taiteilijanimellä Ganksta N-I-P on yhdysvaltalainen rap-artisti. Vuonna 1992 hän julkaisi debyyttialbumin "The South Park Psycho" Rap-a-Lot Recordsin avustuksella. Tämä albumi nosti "South Park Coalition" ryhmän, johon Williams kuuluu kartalle ja muiden tietoisuuteen.


title: Ganksta N-I-P

text: Williams kuuluu Nation of Islam-järjestöön, jonka "Nation of Islam is powerful" lauseesta hänen artistinimen "N-I-P" -lyhenne tulee.


title: Laura

text: Laura voi viitata seuraaviin:


title: Brotha Lynch Hung

text: Kevin Danell Mann (s. 10. tammikuuta 1972 Sacramento, Yhdysvallat), tunnetaan paremmin taiteilijanimellään Brotha Lynch Hung on yhdysvaltalainen rap-artisti ja tuottaja. Mann on vuonna 1993 julkaistun 24 Deep EP:n julkaisun jälkeen myynyt yli 2,7 miljoonaa cd-levyä omakustanteena. Mannia kutsutaan yhdeksi "horrorcore" genren luojista.


title: Brotha Lynch Hung

text:
Mann on Garden Blocc 24th Street Crips jengin jäsen ja häntä on ammuttu kerran Sacramentossa jengien välienselvittelyssä.
Syyskuussa 1996 18-vuotias Coloradolainen Joseph Edward Gallegos kuunteli toistuvasti Brotha Lynch Hungin kappaletta "Locc 2 da Brain" ennen kolmen ystävänsä ampumista. Poliisit joutuivat ampumaan Gallegosia ja hän menehtyi saamiinsa vammoihin. Gallegosin motiiviksi poliisit sanoivat eroamisen tyttöystävästä, mutta poliisi myöhemmin antoi lausunnon jossa painotettiin "Locc 2 da brain"-kappaleen mahdollista vaikutusta tapahtumiin. Kappaleessa kuvataan katujengiläistä tappamassa vihollisiaan 9mm käsiaseella.


title: Luettelo Pokémon-lajeista (1–20)

text: Pokémon-tuotesarjassa on 802 erilaista kuvitteellista Pokémon-lajia. Pokémon-kouluttajat pyydystävät lajeja Poképalloihin, ja käyttävät niitä yleensä taisteluissa toisten kouluttajien Pokémoneja vastaan. Pokémon-evoluution myötä lajit voivat kehittyä ja muuttua vahvemmiksi lajeiksi.


title: Luettelo Pokémon-lajeista (1–20)

text: Tässä luettelossa on listattuna 20 ensimmäistä Pokémon-lajia siinä järjestyksessä missä ne esitellään Pokémon-pelisarjan Pokédex-tietokannassa.


title: Luettelo Pokémon-lajeista (1–20)

text: Bulbasaur (jap: "フシギダネ Fushigidane") ("Siemen Pokémon") on ruoho- ja myrkkytyypin Pokémon. Se kehittyy ensin Ivysauriksi tasolla 16 ja sen jälkeen Venusauriksi tasolla 32. Sen nimi on yhdistelmä sanoista "bulb" (kasvin sipuli) ja "saur" (muinaisen kreikan kielellä lisko).


title: Luettelo Pokémon-lajeista (1–20)

text:
Kuten Charmander ja Squirtle, se on yksi kolmesta Kanto-alueen aloituspokémonista peleissä Pokémon Red, Green, Blue, FireRed ja Leaf Green.
- Biologia


title: Luettelo Pokémon-lajeista (1–20)

text: Bulbasaur on pieni, nelijalkainen Pokémon, jolla on sinertävän vihreä iho ja tummanvihreitä laikkuja. Sillä on punaiset silmät valkoisilla pupilleilla ja kovakalvolla, sekä teräväkärkisiä korvia muistuttavat ulokkeet sen pään yläpuolella. Sen kuono on lyhyt ja tylppä, ja sillä on leveä suu. Yläleuassaan sillä on pari pientä, teräväkärkistä hammasta, jotka ovat nähtävissä silloin kun sen suu on auki. Jokainen sen paksuista jaloista päättyy kolmeen terävään kynteen. Selässään sillä on vihreä, kasvin sipuli, joka on kasvanut sen syntymästä lähtien sinne istutetusta siemenestä. Sipuli antaa sille yhteyttämisen kautta energiaa samalla tavalla kuin sen sisällä olevat, ravitsevat siemenetkin.


title: Luettelo Pokémon-lajeista (1–20)

text: Bulbasaur on tunnettu harvinaisuudestaan ja hyvästä luonteestaan. Niiden tiedetään olevan erittäin lojaaleja jopa pitkäaikaisen hylkäämisenkin jälkeen. Sen lisäksi että Bulbasaur on tullut tunnetuksi erinomaisena hoitajana, se omaa myös Pikachun lyhytelokuvassa: ""Pikachun loma"" (eng. Pikachu's Vacation) tutuksi tulleen, erityisen tekniikan nimeltä ”Bulba-by”. Suorittaakseen tämän tekniikan, Bulbasaur käyttää sen liaanin tapaisia osia nuoren Pokémonin nostamiseen ja rupeaa keinuttamaan tätä rauhallisesti ilmassa.


title: Luettelo Pokémon-lajeista (1–20)

text: Johtuen Bulbasaurin asemasta aloituspokémonina, sitä on vaikea löytää villinä, ja näin ollen se yleensä löytyykin juuri jonkun kouluttajan omistuksesta. Bulbasaur on myös sitkeytensä vuoksi vaikea pyydystää. Viitaten jaksoon 051: ""Bulbasaurien mysteeripuutarha"" (eng. Bulbasaur's Mysterious Garden), Bulbasaurin sipuli rupeaa välkkymään sinisenä silloin kun sen kehittyminen on lähellä. Jos se ei halua kehittyä, se taistelee kaikilla voimillansa muodonmuutostaan vastaan. Monet Bulbasaurit kokoontuvat vuosittain Kantossa sijaitsevaan, salaiseen puutarhaan tullakseen Ivysaureiksi seremoniassa, jota johtaa Venusaur.


title: Luettelo Pokémon-lajeista (1–20)

text: - Esiintyminen animessa


title: Luettelo Pokémon-lajeista (1–20)

text: - [ Ashin Bulbasaur ]


title: Luettelo Pokémon-lajeista (1–20)

text: Ashin Bulbasaur nähtiin ensi kerran jaksossa 010: ""Bulbasaur ja Pokémonien suojapaikka"" (eng. Bulbasaur and the Hidden Village). Se oli yksi suojapaikan Pokémoneista. Vaikka se oli aluksi hieman epäileväinen Ashia kohtaan, lämpeni se lopulta jakson aikana tälle niin paljon, että päätti haastaa Ashin otteluun. Käyttäen Pikachua ottelussa, Ash voitti, ja nappasi Bulbasaurin itselleen. Toisin kuin Charmander ja Squirtle, jotka tulivat kaksi jaksoa myöhemmin napatuiksi, Bulbasaur pysyi Ashin tiimissä aina jaksoon 225: ""Bulbasaur... the Ambassador!"" (ei ole dubattu suomeksi) asti, jolloin Ash lähetti sen Professori Oakin laboratorioon toimimaan rauhanneuvottelijana riitaisten Pokémon ryhmien välillä.


Luettelo Pokémon-lajeista (1–20)


title: Luettelo Pokémon-lajeista (1–20)

text: - [ Mayn Bulbasaur ]


title: Luettelo Pokémon-lajeista (1–20)

text: Paljon myöhemmin, kun Ash matkasi Hoennin alueella, hänen matkakumppaninsa May nappasi Bulbasaurinsa sen jälkeen, kun se oli erkaantunut laumastaan jaksossa AG073: ""Ruohohysteria!"" (eng. Grass Hysteria!). Se pysyi tämän mukana koko lopun Hoennin matkan ajan, auttaen häntä voittamaan Purikan ruusukekilpailun ja sijoittumaan Top 8 kansainvälisessä Grand Festivalissa eli suurfestivaalissa. Kun May matkusti Kantoon jatkaakseen seikkailuaan Ashin kanssa jaksossa AG133: ""Oikea aika ja oikea tapa"" (eng. The Right Place and the Right Mime), päätti hän jättää Bulbasaurinsa matkan ajaksi Professori Oakin laboratorioon oppimaan siellä elelevältä Ashin Bulbasaurilta uusia taitoja. May nouti sen kuitenkin myöhemmin takaisin matkustaessaan Johton alueella, jossa se kehittyi aina Venusauriksi asti.


title: Luettelo Pokémon-lajeista (1–20)

text: - [ Shaunan Bulbasaur ]


title: Luettelo Pokémon-lajeista (1–20)

text: Shaunan aloituspokémon on Bulbasaur, jonka hän vastaanotti Professori Oakin sijaan Professori Sycamorelta. Se nähtiin ensi kerran jaksossa XY039: ""Valaistumisen kesä!"" (eng. Summer of Discovery!). Myöhemmin jaksossa XY090: ""Tag-otteluinnostus!"" (eng. Tag Team Battle Inspiration!) paljastui, että se oli jaksojen välissä kehittynyt Ivysauriksi.


title: Luettelo Pokémon-lajeista (1–20)

text: - [ Muut Bulbasaurit ]


title: Luettelo Pokémon-lajeista (1–20)

text: - Bulbasaur, joka oli aiemmin kuulunut Trovitopoliksen pormestarille, nähtiin jaksossa 102: ""The Mystery Menace"" (ei ole dubattu suomeksi). Pormestarin ollessa vielä lapsi, tämä hylkäsi kyseisen Bulbasaurin ja lähetti sen viemäreihin, siitä syystä, ettei se halunnut kehittyä Ivysauriksi. Apunaan Misty ja Tracey, Ash löysi hylätyn Bulbasaurin etsiessään omaansa, joka oli kadonnut. Päihitettyään ylimielisen pormestarin ja tämän henkilökohtaisen S.W.A.T.-tiiminsä, Ash ja kumppanit jättivät Bulbasaurin, joka oli kasvanut viemäreissä elelyn aikana melko suureksi, Hoitaja Joyn huomaan.


title: Luettelo Pokémon-lajeista (1–20)

text: - Jaksossa SS014 ""Journey to the Starting Line!"" (ei ole dubattu suomeksi) pormestarin pojalla, Gilbertillä, oli tarkoitus aloittaa matkansa Pokémon-kouluttajana yhdessä yhdestä kolmesta Kanto-aloituspokémonista, mutta ne pelästyivät Ashin vauhkoontunutta Taurosta ja säntäsivät Tauroksen rikkomasta laboratorion seinästä ulos. Professori Oak, Tracey, Delia ja Gilbert eivät voineet muutakaan kuin lähteä etsimään karkulaisia. Kuten arvata voi, Bulbasaur oli kolmesta aloituspokémonista viimeisin, joka löytyi. Se oli juuttunut puuhun, jota ympäröi lauma Primeapeja. Pelastettuaan kyseisen Bulbasaurin Ashin oman Bulbasaurin avulla, Gilbert päätti aloittaa matkansa sen kanssa.


title: Luettelo Pokémon-lajeista (1–20)

text: - Yksi villi yksilö oli nähtävissä myös Pikachun lyhytelokuvassa nimeltä ""Meloetta's Moonlight Serenade"" (ei ole dubattu suomeksi).


title: Luettelo Pokémon-lajeista (1–20)

text: - Alkuperä


title: Luettelo Pokémon-lajeista (1–20)

text: Bulbasaur perustuu todennäköisesti nisäkkäiden kaltaisiin matelijoihin, Dikynodontteihin, jotka elivät permikauden keskivaiheilla. Näkyvien "korvien" ja ei-aidon muodonmuutosvaiheen vuoksi, Bulbasaurilla näyttäisi olevan enemmän yhteistä nisäkkäiden kuin sammakkoeläinten, kuten sammakoiden ja konnien, kanssa, jotka muuttuvat yhdestä määritellystä olennosta toiseen tullessaan sukukypsiksi. Tämä edellä mainittu muuttuminen on vastakohta sille miten Bulbasaur kehittyy: kasvaa samankaltaiseksi, mutta vain isommaksi, aikuiseksi versioksi. Toisaalta, Bulbasaurin suuri, pyöreähkö kuono, leveä suu, laaja-alaiset silmät, laikkumainen iho sekä nelijalkainen liikkumistyyli ovat hämärästi samankaltaisia joidenkin tiettyjen samakkoeläinten, kuten rupikonnien, kanssa. Koska Bulbasaurin "korvissa" ei itse asiassa ole syvennyksiä, ne saattavat oikeastaan olla samankaltaisia kuin monien, eri lajeihin kuuluvien sammakoiden ja rupikonnien silmien takana olevat rauhaset.


title: Luettelo Pokémon-lajeista (1–20)

text: Sen selässä oleva sipuli muistuttaa liljan sipulia tai syötävää sipulia.


title: Luettelo Pokémon-lajeista (1–20)

text:
Ivysaur (jap: フシギソウ "Fushigisou") ("Siemen Pokémon") on ruoho- ja myrkkytyypin Pokémon. Se kehittyy ensin Bulbasaurista tasolla 16 ja myöhemmin Venusauriksi tasolla 32. Sen nimi on yhdistelmä sanoista "ivy" (muratti) ja "saur" (muinaisen kreikan kielellä lisko).
- Biologia


title: Luettelo Pokémon-lajeista (1–20)

text: Ivysaur on dinosauruksen kaltainen, nelijalkainen Pokémon. Sillä on sinertävän vihreä iho, jossa tummia täpliä. Pään päällä sillä on mustilla sisäpinnoilla varustetut teräväkärkiset korvat. Sen silmät ovat kapeat ja punaiset. Sillä on myös lyhyt, pyöristetty kuono, jossa on leveä suu, ja jonka yläleuasta työntyy kaksi terävää hammasta. Jokaisessa sen jalassa on kolme kynttä. Selässä kasvava sipuli on kukkinut pinkiksi nupuksi, jota tukee palmun lehtien kaltaisten lehtien ympäröimä lyhyt, ruskea runko. Kasvin paino estää Ivysaurta nousemasta takajaloille ja pakottaa jalat kasvamaan tukeviksi ja vahvoiksi. Kukan ollessa valmis kukintaan, se alkaa päästämään itsestään vahvaa, mutta makeantuoksuista aromia, ja rupeaa turpoamaan. Ivysaur alkaa myös viettämään enemmän aikaa auringossa valmistautuakseen tulevaan kehittymiseensä. Altistuminen auringonvalolle lisää sekä Ivysaurin että sen kasvin vahvuutta.


title: Luettelo Pokémon-lajeista (1–20)

text: - Esiintyminen animessa


title: Luettelo Pokémon-lajeista (1–20)

text: - [ Mayn Ivysaur ]


title: Luettelo Pokémon-lajeista (1–20)

text: Mayn Bulbasaur kehittyi Ivysauriksi jossain kohtaa jakson AG133: ""Oikea aika ja oikea tapa"" (eng. The Right Place and the Right Mime) jälkeen. Se kehittyi siitä vielä Venusauriksi ennen jaksoa DP078: ""Kaverusten kahnaus!"" (eng. Pruning a Passel of Pals!).


Luettelo Pokémon-lajeista (1–20)


title: Luettelo Pokémon-lajeista (1–20)

text: - [ Shaunan Ivysaur ]


title: Luettelo Pokémon-lajeista (1–20)

text: Jaksossa XY090: "Tag-otteluinnostus!" (eng. Tag Team Battle Inspiration!) paljastui, että Shaunan Bulbasaur oli kehittynyt jaksojen välissä Ivysauriksi.


title: Luettelo Pokémon-lajeista (1–20)

text: - [ Muut Ivysaurit ]


title: Luettelo Pokémon-lajeista (1–20)

text: - Jaksossa 051: ""Bulbasaurien mysteeripuutarha"" (eng. Bulbasaur's Mysterious Garden), lukuisat Bulbasaurit nähtiin kehittyvän Ivysaureiksi. Tämän seremonian aikana Ashin Bulbasaur kieltäytyi kehittymistä, sillä se oli tämän mielestä liian aikaista.


title: Luettelo Pokémon-lajeista (1–20)

text: - Kouluttaja, nimeltä Assunta, käytti Ivysauria Indigo Plateau Conferencessa ottelussa Ritchietä vastaan jaksossa 080: ""Friends to the End"" (ei ole dubattu suomeksi). Ottelu päättyi lopulta Assuntan voittoon.


title: Luettelo Pokémon-lajeista (1–20)

text: - Ivysaur nähtiin Gary Oakin kanssa työskentelevän Doran pikkusiskon, Crystalin, omistuksessa jaksossa SS015: ""Putting the Air Back in Aerodactyl!"" (ei ole dubattu suomeksi).


title: Luettelo Pokémon-lajeista (1–20)

text:
- Ivysaur nähtiin tämän lisäksi myös jaksossa AG092: ""Tuomionpäivä!"" (eng. Judgment Day!), jossa se kuului eräälle Kanto-alueelta kotoisin olevalle, teini-ikäiselle Jimmylle.
- Alkuperä


title: Luettelo Pokémon-lajeista (1–20)

text: Ivysaur perustuu todennäköisesti nisäkkäiden kaltaisiin matelijoihin, Dikynodontteihin, jotka elivät permikauden keskivaiheilla. Näkyvien korvien ja ei-aidon muodonmuutosvaiheen vuoksi, Ivysaurilla näyttäisi olevan enemmän yhteistä nisäkkäiden kuin sammakkoeläinten, kuten sammakoiden ja konnien, kanssa, jotka muuttuvat täysin yhdestä määritellystä olennosta toiseen tullessaan sukukypsiksi. Tämä edellä mainittu muuttuminen on vastakohta sille miten Ivysaur kehittyy: kasvaa samankaltaiseksi, mutta vain isommaksi, aikuiseksi versioksi. Toisaalta, Ivysaurin suuri, pyöreähkö kuono, leveä suu, laaja-alaiset silmät, laikkumainen iho sekä nelijalkainen liikkumistyyli ovat hämärästi samankaltaisia joidenkin tiettyjen samakkoeläinten, kuten rupikonnien, kanssa. Toisin kuin Bulbasaurilla, Ivysaurin "korvissa" on syvennykset, jotka osoittavat niiden olevan pikemminkin korvat kuin, eri lajien sammakoilla ja rupikonnilla nähtävät, rauhaset.


title: Luettelo Pokémon-lajeista (1–20)

text: Selässä oleva sipuli muistuttaa Rafflesia suvun loiskasvien nuppua.


title: Luettelo Pokémon-lajeista (1–20)

text: Venusaur (jap: フシギバナ "Fushigibana") ("Siemen Pokémon") on ruoho- ja myrkkytyypin Pokémon. Se kehittyy Ivysaurista tasolla 32. Sillä on myös kyky mega-kehittyä kuudennesta sukupolvesta lähtien Mega Venusauriksi. Sen nimi on yhdistelmä joko sanoista "venus" (viitaten Venus flytrapiin, eli kärpäsloukkuun) tai "venom" (myrkky), sekä "saur" (muinaisen kreikan kielellä lisko).


title: Luettelo Pokémon-lajeista (1–20)

text:
Venusaur on sekä Pokémon Greenin että Pokémon Leaf Greenin maskotti, sillä se esiintyy molempien pelien kannessa.
- Biologia


title: Luettelo Pokémon-lajeista (1–20)

text: Venusaur on kyykkyasennossa oleva, nelijalkainen Pokémon, jolla muhkurainen, sinivihreä iho. Sillä on pienet, pyöreät punasilmäiset silmät, sekä lyhyt, tylppä kuono ja leveä suu, jossa on kaksi terävää hammasta yläleuassa ja neljä alaleuassa. Pään päällä sillä on kaksi pientä, teräväkärkistä korvaa varustettuna punertavanruskeilla sisäpinnoilla. Sen selässä oleva nuppu on auennut suureksi pinkinväriseksi, valkotäpläiseksi kukaksi. Kukkaa tukee vihreiden lehtien keskellä oleva paksu, ruskea runko. Naaraspuolisella Venusaurilla on kukan keskellä siemen.


title: Luettelo Pokémon-lajeista (1–20)

text: Mega Venusauriksi muuttuessaan, sen selässä oleva kukka kasvaa suuremmaksi, sekä sen otsaan ja takaosaan ilmestyy kaksi pienempää, vaaleanpunaista kukkaa. Suurimman kukan ympärille kasvaa, kahden puunrungon ja liaanin varassa olevia, lisälehtiä. Kukan painon myötä, sen jalat kasvavat myös aikaisempaa tukevimmiksi. Tämän lisäksi Mega Venusaurille ilmestyy otsalle, aivan sen uuden kukan alapuolelle, tummia merkkejä.


title: Luettelo Pokémon-lajeista (1–20)

text: Venusaur käyttää kukkaansa muuntaakseen auringosta lähtevät säteet energiaksi, mikä vaikuttaa myös sen kukan väritykseen; tekemällä siitä kirkkaamman värisen. Kukka vapauttaa itsestään rauhoittavaa tuoksua, joka houkuttelee muita Pokémoneja paikalle. Tuoksusta tulee sateisen päivän jälkeen voimakkaampi.


title: Luettelo Pokémon-lajeista (1–20)

text: Animessa, jaksossa 051: ""Bulbasaurien mysteeripuutarha"" (eng. Bulbasaur's Mysterious Garden), Venusaur osoitti pystyvänsä manipuloimaan luontoa sekä johtamaan Bulbasaurien ja Ivysaurien kehitysseremoniaa


title: Luettelo Pokémon-lajeista (1–20)

text: - Esiintyminen animessa


title: Luettelo Pokémon-lajeista (1–20)

text: - [ Spenserin Venusaur ]


title: Luettelo Pokémon-lajeista (1–20)

text: Battle Palacen eli Ottelupalatsin johtajan, Spenserin, Venusaur nähtiin ensi kerran jaksossa AG163: ""Vapaa kuin taivaan lintu"" (eng. Cutting the Ties that Bind!), jossa Spenser käytti Venusaurin Sweet Scent -nimistä iskua ajaakseen raivostuneet Beedrillit matkoihinsa. Venusaur oli myös yksi niistä kolmesta Pokémonista, joita Spenser päätti käyttää ottelussa Ashia vastaan jaksossa AG164: ""Yhtä luonnon kanssa"" (eng. Ka Boom with a View!). Vaikka sen, edellä mainitun jakson ottelussa, onnistuikin päihittää Ashin Heracross, hävisi se kuitenkin lopulta tämän Swellowille. Spenserin Venusaur teki seuraavan kerran paluun jakson AG165: ""Päivä kuninkaallisena"" (eng. King and Queen for a Day!) alkupuolella nähdyssä takaumassa.


Luettelo Pokémon-lajeista (1–20)


title: Luettelo Pokémon-lajeista (1–20)

text: - [ Mayn Venusaur ]


title: Luettelo Pokémon-lajeista (1–20)

text: Jaksossa DP078: ""Kaverusten kahnaus!"" (eng. Pruning a Passel of Pals!), paljastui, että Mayn Bulbasaur oli kehittynyt, Mayn sarjasta poissaolon aikana, Venusauriksi. Kyseisessä jaksossa May ja tämän Venusaur nähtiin lyhyesti ottelemassa toisen koordinaattorin Marillia vastaan Wallace Cupin taistelulavalla.


title: Luettelo Pokémon-lajeista (1–20)

text: - [ Muut Venusaurit ]


title: Luettelo Pokémon-lajeista (1–20)

text: - Villi Venusaur, joka johti Bulbasaurien kehitysseremoniaa, ilmestyi jaksossa 051: ""Bulbasaurien mysteeripuutarha"" (eng. Bulbasaur's Mysterious Garden).


title: Luettelo Pokémon-lajeista (1–20)

text: - Bruteroot-niminen Venusaur nähtiin Corey-nimisen kouluttajan omistamana elokuvassa ""Meowtwon vastaisku"" (eng. Mewtwo Strikes Back). Kuten Coreyn muutkin Pokémonit, myös se päätyi Mewtwon kloonattavaksi. Sen klooni nähtiin uudemman kerran elokuvassa ""Meowtwon paluu"" (eng. Mewtwo Returns).


title: Luettelo Pokémon-lajeista (1–20)

text: - Orange Leaguen kapteeneihin kuuluva Drake, käytti Venusauria ottelussa Ashia ja tämän Taurosta vastaan jaksossa 112: ""Enter the Dragonite"" (ei ole dubattu suomeksi)"."


title: Luettelo Pokémon-lajeista (1–20)

text: - Jaksossa 185: ""The Light Fantastic"" (ei ole dubattu suomeksi) nähdyllä taiteilijalla, herra Gan Goghilla, oli myös Venusaur, jota tämä käytti ottelussa Rakettiryhmää vastaan.


title: Luettelo Pokémon-lajeista (1–20)

text: - Rakettiryhmän työnskennellessä Johtossa sijaitsevassa Battle Parkissa (anime-ekslusiivinen paikka, joka on samankaltainen kuin Battle Frontier) jaksossa 248: ""One Trick Phony!"", (ei ole dubattu suomeksi), James käytti vuokrattavaa Venusauria ottelussa Ashin Cyndaquilia vastaan, tarkoituksenaan kaapata Ashin Pikachu.


title: Luettelo Pokémon-lajeista (1–20)

text: - Jaksossa AG073: ""Ruohohysteria!"" (eng. Grass Hysteria!), May eksyi Forbidden Forestiin eli Kiellettyyn Metsään, jota hallitsi Venusaur.


title: Luettelo Pokémon-lajeista (1–20)

text: - Eräs Jeremy-niminen bisnesmies käytti Frenzy Plant-iskun osaavaa Venusauriaan Silver Townin ruusukekilpailun toisella kierroksella jaksossa AG151: ""Viikonloppusoturi"" (eng. Weekend Warrior), jossa se oli vähällä voittaa Mayn Combusken, mutta hävisi lopulta sille, tämän saatua lisäpuhtia itselleen, niukasti.


title: Luettelo Pokémon-lajeista (1–20)

text: - Pokémon-spesiaalijaksossa SS035: ""Mega Evolution Special IV"" (ei ole dubattu suomeksi) nähtävällä kouluttajalla oli Venusaur, joka pystyi mega-kehittymään. Se oli ensimmäinen Pokémon, jota vastaan Alain ja tämän Charizard ottelivat, mutta joka hyvän vastuksen annosta huolimatta lopulta hävisi näille.


title: Luettelo Pokémon-lajeista (1–20)

text: - Venusaur ilmestyi myös erään ninja-kouluttajan, Nihein, omistuksessa mielikuvana jaksossa XY017: ""Ripaus ninja-viisautta!"" (eng. A Rush of Ninja Wisdom!). Samainen Venusaur teki ensimmäisen fyysisen näyttäytymisen vasta jaksossa XY099: ""Ninja-sankarin taru!"" (eng. The Legend of the Ninja Hero!), jossa Nihei käytti sitä ottelussa tämän veljeä, Sanpeita, ja tämän Greninjaa vastaan, voittaen nämä leikiten. Jaksossa XY100: ""Juhla täynnä päätöksiä!"" (eng. A Festival of Decisions!), Venusaur nähtiin uudelleen ottelemassa ninja-armeijan Pokémoneja vastaan, minkä aikana se sai hoideltua toisen ninjan Gengarin.


title: Luettelo Pokémon-lajeista (1–20)

text: - Alkuperä


title: Luettelo Pokémon-lajeista (1–20)

text: Venusaur näyttäisi perustuvan pääasiallisesti jonkinlaiseen matelijaan, erityisesti tuataraan tai mihin tahansa nisäkkäiden kaltaisiin matelijoihin, kuten permi- ja triaskaudella eläneisiin Dikynodontteihin - mahdollisesti juuri Kannemeyeriaan.


title: Luettelo Pokémon-lajeista (1–20)

text: Lukuun ottamatta hännättömyyttä, Venusaurilla ei ole juurikaan yhteistä sammakkoeläinten, kuten sammakoiden ja konnien (jotka muuttuvat täysin yhdestä määritellystä olennosta toiseen tullessaan sukukypsiksi, mikä taas on vastakohta sille miten Venusaurin kehitysmuodot kehittyvät: kasvavat samankaltaisiksi, mutta vain isommiksi, aikuisiksi versioiksi), kanssa. Sen sijaan se muistuttaa enemmän matelijoita, kuten liskoja ja tuataroja. Toisaalta, Venusaurin suuri, pyöreähkö kuono, leveä suu, laaja-alaiset silmät, muhkurainen iho sekä nelijalkainen liikkumistyyli ovat hämärästi samankaltaisia joidenkin tiettyjen samakkoeläinten, kuten rupikonnien, kanssa. Toisin kuin Bulbasaurilla, Venusaurin "korvissa" on syvennykset, jotka osoittavat niiden olevan pikemminkin korvat kuin, eri lajien sammakoilla ja rupikonnilla nähtävät, rauhaset.


title: Luettelo Pokémon-lajeista (1–20)

text: Sen selässä oleva kukka muistuttaa Rafflesia-sukuun kuuluvan Rafflesia arnoldii -kasvilajin kukkaa.


title: Luettelo Pokémon-lajeista (1–20)

text: Charmander (jap: ヒトカゲ "Hitokage") ("Lisko Pokémon") on tulityypin Pokémon. Se kehittyy ensin Charmeleoksi tasolla 16 ja myöhemmin Charizardiksi tasolla 36. Sen nimi on yhdistelmä sanoista "char" (polttaa) ja "salamander" (salamanteri).


title: Luettelo Pokémon-lajeista (1–20)

text:
Kuten Bulbasaur ja Squirtle, se on yksi kolmesta Kanto-alueen aloituspokémonista peleissä Pokémon Red, Green, Blue, FireRed ja Leaf Green.
- Biologia


title: Luettelo Pokémon-lajeista (1–20)

text: Charmander on kahdella jalalla kulkeva, matelijamainen Pokémon, jonka ruumis on pääosin oranssinvärinen. Sen vatsa, hännänalus ja jalanpohjat ovat kermanvärisiä. Sillä on kaksi pientä, näkyvää hammasta yläleuassa ja kaksi pienempää hammasta sen alaleuassa. Charmanderilla on sinisen väriset silmät. Sen lyhyen puoleisten käsien sormissa on neljä kynttä, jalkojen varpaissa puolestaan kolme. Tuli, joka palaa tämän hoikkahäntäisen Pokémon hännänkärjessä, on palanut siinä sen syntymästä saakka. Liekkiä voidaan käyttää osoittamaan Charmanderin terveydentila ja mieliala: liekki palaa kirkkaasti kun Pokémon on vahva, heikosti kun se on uupunut, lepattaen kun se on iloinen ja kiivaasti kun se on raivoissaan. Sanotaan, että Charmander kuolee, jos sen liekki sammuu. Jos kuitenkin Pokémon on terve, liekki jatkaa palamista vaikka se kastuisikin jonkin verran; liekin sanotaan tällöin höyryävän sateessa.Kuten Pokémon Snapissa on mahdollista huomata, Charmander osoittaa laumakäyttäytymistä kutsumalla muita lajitovereitaan ruokaa löytäessään.


title: Luettelo Pokémon-lajeista (1–20)

text: - Esiintyminen animessa


title: Luettelo Pokémon-lajeista (1–20)

text: - [ Ashin Charmander ]